O B S A H
ZHRNUTIE
I.	VÝVOJ MAKROEKONOMICKÉHO PROSTREDIA
I.1.	Prehľad súčasných trendov
I.2.	Vonkajšie prostredie a domáce očakávania
I.3.	Aktualizácia makroekonomických prognóz
II.	VÝVOJ VEREJNÝCH FINANCIÍ
II.1.	Štátny rozpočet
II.1.1.	Daňové príjmy
II.1.2.	Iné ako daňové príjmy štátneho rozpočtu
II.1.3.	Výdavky
II.2.	Ostatné subjekty verejnej správy a mimorozpočtové účty
II.2.1.	Mimorozpočtové účty a ŠFA
II.2.2.	Ostatné subjekty verejnej správy
III.	ODHAD SALDA VEREJNEJ SPRÁVY V METODIKE ESA95 na rok 2007
Príloha – Očakávaná skutočnosť príjmov a výdavkov štátneho rozpočtu na rok 2007 podľa kapitol

ZHRNUTIE

V nadväznosti na zverejnenú Štatistickú správu o základných vývojových tendenciách v hospodárstve SR v 1. štvrťroku 2007 a posledné mesačné indikátory vývoja ekonomiky vypracovalo MF SR aktualizáciu svojej  predikcie o makroekonomickom a fiškálnom vývoji v roku 2007 s cieľom posúdiť ich vplyv na pozíciu verejných financií v bežnom roku. Revízia predikcií sa uskutočnila  v súlade s harmonogramom pravidelnej aktualizácie prognóz MF SR, pričom zohľadnila aj posledné očakávania nezávislých inštitúcií, týkajúce sa vývoja vnútorných a vonkajších podmienok ekonomiky SR. 

Posledné zverejnené čísla o vývoji ekonomiky SR a globálnej ekonomiky naďalej signalizujú, že hlavné trendy  vývoja vnútorných a vonkajších podmienok sú v súlade s predpokladmi rozpočtu verejnej správy na rok 2007. Globálna ekonomika, ako aj ekonomiky EÚ a relevantných obchodných partnerov rastú a taktiež ekonomika SR akceleruje vysokým stabilným tempom. Znamená to, že sa potvrdzuje silný a zdravý rast ekonomiky SR s dobrým základom pre ďalšiu konsolidáciu verejných financií. Navyše, väčšina makroekonomických indikátorov, vrátane indikátorov miery makroekonomickej stability,  sa vyvíja lepšie ako sa predpokladalo pri zostavovaní rozpočtu. 

Hlavným cieľom vlády v oblasti fiškálnej politiky pre rok 2007 je udržať deficit verejnej správy (vrátane nákladov na financovanie 2.piliera dôchodkovej reformy) do úrovne 2,9 % HDP a splniť tak jedno z  kritérií pre prijatie spoločnej európskej meny euro v roku 2009.

Schválený rozpočet verejnej správy na rok 2007 predpokladal deficit verejnej správy na úrovni 2,9 % HDP, pričom náklady dôchodkovej reformy sa odhadovali na úrovni 1,1% HDP. Súčasný odhad deficitu verejnej správy (vrátane nákladov na 2.pilier) sa odhaduje na úrovni 2,7% HDP. V porovnaní so schváleným rozpočtom sa predpokladá zníženie deficitu o 0,2% HDP. Zníženie deficitu verejnej správy sa dosiahlo aj napriek tomu, že očakávaný dopad 2.piliera na verejnú správu vzrástol o 0,2% HDP na 1,3% HDP. Aktuálny odhad deficitu už zohľadňuje očakávané kroky vlády do konca roka 2007.

Predpokladá sa, že štátny rozpočet prispeje k zníženiu deficitu sumou 4,8 mld.Sk, najmä z dôvodu úspory výdavkov na obsluhu štátneho dlhu a vyšších daňových príjmov. Okrem toho sa očakáva zlepšenie bilancie FNM o 2,9 mld.Sk, najmä z dôvodu vyšších ako rozpočtovaných dividend (2,7 mld.Sk). Lepšie hospodárenie sa čaká aj v Sociálnej poisťovni (0,7 mld.Sk) a štátnych fondoch (0,5 mld.Sk).  Dosiahnuté úspory v celkovej výške 8,9 mld.Sk budú kompenzované horším hospodárením ostatných zložiek verejnej správy v celkovej výške 4,9 mld.Sk. Zhoršenie hospodárenia o 2,8 mld.Sk sa predpokladá najmä pri mimorozpočtových účtoch a ŠFA, v zdravotných poisťovniach v sume 0,5 mld.Sk a najmä u VÚC v sume 1,2 mld.Sk. Celkový schodok verejnej správy sa tak oproti schválenému rozpočtu pravdepodobne zníži o 4,0 mld.Sk na úroveň 48,8 mld.Sk.

Z pohľadu zdravého vývoja ekonomiky a cieľov vlády je nevyhnutné pokračovať v znižovaní deficitu verejnej správy. Dôsledným monitorovaním hospodárenia všetkých subjektov verejnej správy je potrebné zabezpečiť, aby v tomto roku nedošlo k prekročeniu vládou schváleného deficitu vo výške 2,9 % HDP. Pre adekvátne zníženie rizika spojeného s udržateľným naplnením maastrichtského kritéria v oblasti deficitu verejnej správy je preto dôležité využiť ďalší priestor na konsolidáciu verejných rozpočtov v tomto roku. 

Súčasná aktualizácia daňových príjmov naznačuje, že v roku 2007 sa dosiahnutá skutočnosť bude približovať k rozpočtovanej úrovni. Znamená to, že na rozdiel od predchádzajúcich troch rokov, kedy skutočné daňové príjmy prevýšili rozpočtovanú úroveň vo významnej miere, v roku 2007 daňové príjmy nebudú výraznejšie vplývať na výsledný schodok verejnej správy. Udržanie rozpočtovanej úrovne deficitu, prípadne jeho ďalšie zníženie,  bude potrebné uskutočňovať cez dôslednú kontrolu na strane výdavkov verejnej správy. Osobitnú pozornosť je potrebné venovať najmä čerpaným a použitým úverom samospráv, ktoré mali spolu s použitím zostatkov z predchádzajúcich období podstatný negatívny vplyv na deficit v roku 2006. Ďalším veľkým rizikom pre odhad salda salda verejnej správy sú v súčasnosti vývoj pohľadávok a záväzkov subjektov sektora verejnej správy (predovšetkým u obcí a VÚC) a odhad prenesených nevyčerpaných limitov výdavkov do roku 2008. Vzhľadom na to, že aktuálny odhad deficitu verejnej správy je blízko rozpočtovanej úrovni a naďalej pretrvávajú negatívne riziká, v súčasnosti nie je priestor pre navýšenie výdavkov štátneho rozpočtu o povolené 1% v zmysle zákona o štátnom rozpočte na rok 2007.

Správa poskytuje informáciu o plnení štátneho rozpočtu a rozpočtu verejnej správy a zároveň obsahuje informáciu o hospodárení s rozpočtovými rezervami v súlade s § 10 a  § 30 zákona č. 523/2004 Z. z.  o rozpočtových pravidlách verejnej správy.
I.	
I.	VÝVOJ MAKROEKONOMICKÉHO PROSTREDIA
I.1.	Prehľad súčasných trendov 
Hospodársky rast a trh práce

Po vysokých rastoch z posledných dvoch kvartálov minulého roka (9,8% resp. 9,6%) dosiahol rast HDP v 1. kvartáli 2007 opäť silnú úroveň, 9,0%. Dokazuje to, že zrýchľovanie hospodárskeho rastu Slovenska na ročnej úrovni pokračuje a postupne odráža efekty štrukturálnych reforiem, konsolidácie verejných financií a zvyšovania konkurencieschopnosti. Reálny vývoj ekonomiky sa pohybuje na udržateľnej úrovni, v súčasnosti približne vo výške rastu potenciálneho produktu. Potvrdzuje sa tak silný a zdravý rast ekonomiky SR s dobrým základom pre ďalšiu konsolidáciu verejných financií.  

Pohľad do štruktúry agregovaného dopytu ukazuje, že ekonomika SR  je ťahaná tak domácim ako aj zahraničným dopytom. Konečná spotreba domácností rástla v 1. kvartáli 2007 na rovnakej úrovni ako pred rokom, s tempom 6,5%. Podporovaná bola rastom reálnych miezd a zamestnanosti, ktorý pokračoval nielen vďaka tvorbe pracovných miest v domácej ekonomike, ale aj vďaka rastu počtu pracujúcich v zahraničí. Spotrebu domácností okrem toho pozitívne podporujú aj stále rastúce úvery. Na druhej strane, veľmi priaznivo sa vyvíjajúca situácia na trhu práce dáva priestor aj pre zvyšovanie miery úspor domácností. Tvorba hrubého fixného kapitálu vzrástla o 7,7%, pričom sa dynamika zrýchľuje už  štvrtý kvartál za sebou.

Z hľadiska odvetvovej štruktúry bol rast HDP v 1.kvartáli 2007 generovaný už tradične najmä výrobou strojov, elektrických zariadení a dopravných prostriedkov (príspevok 4,7 p.b.). Kompozitný indikátor rastu reálnych tržieb vo vybraných odvetviach (VO), ku ktorému z veľkej časti prispieva výroba dopravných prostriedkov a veľkoobchod, taktiež indikuje pokračovanie dynamického rozvoja ekonomiky; v 1. štvrťroku 2007 narástol o 18% a v  apríli o 13,4 %.

Automobilová výroba sa rozbieha
(vývoj trendov medziročného rastu po mesiacoch vrátane apríla 2007)		Vážený reálny rast tržieb vo vybraných odvetviach značí  ďalší rozvoj dynamiky reálneho rastu HDP 	
			
Zdroj: ŠÚ SR, MF SR		Zdroj: ŠÚ SR, MF SR	

Silný rast ekonomiky napomáha aj udržaniu pozitívnych trendov na trhu práce, ktorý pretrváva od roku 2004. Investičné aktivity vytvárajú nové pracovné miesta, čím zvyšujú počet pracujúcich a zároveň znižujú stále vysoký, ale klesajúci počet nezamestnaných. V prvom štvrťroku 2007 sa zvýšil počet pracujúcich podľa metodiky VZPS o 3,1%, kým zamestnanosť podľa ESA  vzrástla o 2,2%. K celkovému rastu zamestnanosti najviac prispela zamestnanosť v súkromnom sektore,  zvýšil sa aj počet podnikateľov bez zamestnancov , avšak počet zamestnancov vo verejnom sektore klesá. Rast zamestnaných vyvolal silný pokles počtu nezamestnaných (pokles o 23,4%), čím sa miera nezamestnanosti znížila o 3,4 p.b. na jednu z najnižších historických úrovní 11,5%. Priemerná mesačná mzda v národnom hospodárstve sa nominálne zvýšila o 7,1% na úroveň 18 511 Sk. Rast reálnej mzdy (4,2%) bol viac než bezpečne krytý rastom produktivity práce (6,7%).

Na druhej strane, priaznivo sa vyvíja aj čistý zahraničný dopyt. V pozadí veľmi dobrého výsledku stojí rýchly rast exportu (24,1%) sprevádzaný menšou dynamikou importu (17,7%), tlmenou o.i. aj zníženým dovozom tovarov charakteru zásob. Rast exportu pritom súvisí s nábehom výroby v nových automobilkách a pozitívnym vývojom produkcie v elektrotechnickom priemysle. Výrazné zlepšenie tovarovej bilancie oproti roku 2006 za prvé 3 mesiace roka 2007 odráža stav bežného účtu, ktorého schodok vo výške 3,6 mld. Sk sa medziročne znížil o viac než 21 mld. Sk.

Menové ukazovatele

Medziročná miera inflácie sa plynulo znižovala z 3,1% v januári 2007 na 2,4% v máji 2007. Na rozdiel od predchádzajúcich rokov  totiž v januári nerástli ceny regulovaných tovarov a služieb a výrazne menší bol aj nárast cien ropy a ropných produktov na medzinárodných trhoch. Nezanedbateľným rizikom pre vývoj spotrebiteľskej inflácie CPI však naďalej ostávajú trhové služby v oblasti bývania z titulu rastu tzv. imputovaného nájomného v poslednom období (2005-2006), čo súvisí predovšetkým so zatepľovaním bytových blokov. Predpokladá sa, že ceny pohonných hmôt by sa v tomto roku už nemali významne podieľať na celkovej inflácii, pretože ceny ropy sa v júni 2007 nachádzali blízko svojich historických maxím a sú už plne premietnuté do ceny palív. Ceny potravín, predovšetkým nespracovaných potravín (zemiaky, zelenina), zaznamenali v prvých dvoch mesiacoch roka 2007 pomerne rýchly rast; v nasledujúcich mesiacoch by sa však mal prejaviť sezónny vplyv a cena potravín by do konca roka 2007 nemala výrazne rásť. Ďalšie spomalenie jadrovej i celkovej inflácie v roku 2007 je podmienené aj stabilným vývojom cien trhových služieb.

Vývoj inflácie		Štruktúra jadrovej inflácie	
			
Zdroj: ŠÚ SR		Poznámka: PH – pohonné hmoty	Zdroj: NBS, ŠÚ SR	

Spomaľujúca sa inflácia a stabilizované ceny ropy (cca 65 USD/bl) umožnili, aby v marci a apríli 2007 NBS znižovala základnú úrokovú sadzbu, a to v obidvoch prípadoch o 0,25 p.b na konečných 4,25%. Ďalšia zmena sadzby v roku 2007 sa neočakáva. Dlhodobé úrokové sadzby sa v súčasnosti pohybujú na úrovniach, ktoré reflektujú deklarovaný zámer prijatia eura v plánovanom termíne k 1.1.2009. Pre ich vývoj v budúcnosti bude rozhodujúci vývoj dlhodobých úrokových sadzieb v eurozóne. Priemerná úroková sadzba štátnych dlhopisov so splatnosťou 10 rokov by sa mala držať okolo úrovne 4,7%.

Rovnovážny posun ekonomických fundamentov v SR si vyžiadal, aby sa k 19. marcu 2007 revalvovala centrálna parita slovenskej koruny o 8,5% na 35,442 SKK/EUR (z 38,4550); po revalvácii naďalej zostáva koruna mierne silnejšia ako je centrálna parita, v júni sa pohybovala v priemere cca 4% nad paritou.

I.2.	Vonkajšie prostredie a domáce očakávania  

Vývoj vonkajšieho prostredia

V roku 2006 sa európskej ekonomike podarilo reálne vzrásť o 3%, eurozóna rástla tempom 2,7%. Rast ekonomiky EÚ sa v roku 2007 očakáva na úrovni 2,9%, eurozóna by mala vykázať dynamiku okolo  2,6%. Na jej pozadí treba vidieť silný rast globálnej ekonomiky, ako aj priaznivé domáce podmienky (pracovný trh, inflácia, reštrukturalizácie korporácií a akvizície, nízke úrokové miery ako aj spready pre rizikové investície). Svetová ekonomika aj v dôsledku neistých vyhliadok ohľadom americkej ekonomiky môže v roku 2007 mierne pribrzdiť, avšak mala by si udržať svoj rastový trend a vzrásť o 5,5% (v roku 2006 sa jej rast očakáva  na úrovni 5,8%).

Pri globálnom pohľade na monetárne politiky jednotlivých regiónov môžeme pozorovať nástup cyklu sprísňovania monetárnej politiky. Dokonca aj v USA, kde sa pôvodne očakávalo znižovanie sadzieb, zdá sa, že základná sadzba FED-u zostane s veľkou pravdepodobnosťou na jej terajšej úrovni (5,25%). ECB v júni zdvihla svoju sadzbu o 25 p.b. na 4% a do konca roka sa očakáva, že pristúpi k jej ďalšiemu zvýšeniu v snahe predísť možným inflačným tlakom, ktoré by mohli hroziť predovšetkým ako dôsledok rastu miezd. 

Rizikovým externým faktorom naďalej zostáva vývoj cien ropy. Hoci cena ropy v závere roka výrazne poklesla, silný dopyt, pomalší rast na strane ponuky, ako aj pružné a koordinované reagovanie OPEC na spomínaný pokles cien by mali držať cenu ropy v roku 2007 v hraniciach 65-70 USD/bl. Očakáva sa, že jej priemerná cena bude v roku 2007 na úrovni 66 USD/bl a v roku 2008  sa bude pohybovať na úrovni 70 USD/bl.

Domáce očakávania

Výsledky prieskumov ekonomických subjektov potvrdzujú očakávania akcelerujúceho rastu ekonomiky. Hodnota indikátora ekonomického sentimentu (IES)  už v marci 2006 nadobudla prudko rastúcu tendenciu a na vysokých úrovniach ostala aj v roku 2007. Vývoj celkového IES pritom odzrkadľuje pozitívnu náladu priemyselných výrobcov a zvýšenú spotrebiteľskú dôveru, preto je možné aj v ďalšom období očakávať expanziu v priemyselnej výrobe a v určitej miere aj zvýšenú spotrebu domácností.

Indikátor ekonomického sentimentu 	
	
Zdroj: ŠÚ SR,  MF SR	

I.3.	Aktualizácia makroekonomických prognóz 

Najnovšie prognózy MFSR jednoznačne potvrdzujú doterajšie očakávania o pozitívnom smerovaní v hlavných oblastiach ekonomiky SR – slovenská ekonomika rastie v roku 2007 ešte vyšším tempom ako v predchádzajúcich rokoch a to bez ohrozenia makroekonomickej stability. Očakávame, že rast HDP za celý rok 2007 dosiahne 8,8%. Aktualizácia prognóz pritom neprináša negatívne riziká pre vývoj verejných financií v roku 2007. Väčšina indikátorov dôležitých z hľadiska vývoja daňových príjmov a obligatórnych výdavkov by sa mohla podľa súčasných predpokladov vyvíjať lepšie ako sa uvažovalo pri zostavovaní rozpočtu na rok 2007:

•	Zlepšujú sa najmä očakávania vývoja nominálneho aj reálneho HDP, zamestnanosti, nominálnych aj reálnych miezd a následne celkového domáceho dopytu, hlavne spotrebného charakteru.
•	Výrazne sa zlepšili aj predikcie zahraničného dopytu, exportnej výkonnosti a tovarovej bilancie.
•	Napriek lepšiemu odhadu zahraničného obchodu sa oproti predpokladom rozpočtu mierne zhoršila predikcia bežného účtu platobnej bilancie. Súvisí to hlavne s horším výsledkom bilancie bežného účtu v roku 2006, pod ktorý sa podpísala väčšia dynamika investičných dovozov a horšie výnosy.
•	Očakáva sa silnejšia investičná aktivita a mierne lepší vývoj spotrebiteľských cien.

Konkrétne porovnania aktuálnych odhadov vybraných indikátorov ekonomiky SR pre rok 2007 (dôležitých pre odhad fiškálnych parametrov)  s pôvodnými predpokladmi rozpočtu poskytuje nasledujúca tabuľka: 
Aktualizácia prognóz na rok 2007	
v %, ak nie je uvedené inak	Rozpočet 2007	Aktuálny odhad	Rozdiel v p.b.	
Hrubý domáci produkt 	reálny rast	7,4	8,8	1,4 	
Hrubý domáci produkt v bežných cenách	mld. Sk	1794,7	1822,5	27,8	
Konečná spotreba domácností	reálny rast	5,3	6,5	1,2 	
Konečná spotreba domácností	nominálny rast	8,0	8,9	0,9 	
Priemerná mesačná mzda	reálny rast	4,2	4,5	0,3 	
Priemerná mesačná mzda	nominálny rast	6,8	7,0	0,2 	
Zamestnanosť (štatistické zisťovanie)	priemerný rast	1,6	2,3	0,7 	
Index spotrebiteľských cien	priemerný rast	2,5	2,4	-0,1 	
Bilancia bežného účtu	podiel na HDP	-3,8	-4,0	-0,2 	
Zdroj: MF SR	

Výkonnosť ekonomiky v roku 2007 by mala byť v nových podmienkach vonkajšieho a vnútorného prostredia, najmä však vplyvom efektov PZI, na úrovni 8,8%, t.j. o 1,4 p.b. vyššia ako sa v rozpočte 2007 pôvodne očakávalo. Na strane dopytu sa zlepšili vyhliadky na vývoj čistého zahraničného obchodu, ale aj na vývoj domáceho dopytu. Viac pracovných príležitostí, rast produktivity práce a nižšia inflácia podporia aj vyššiu dynamiku miezd, zamestnanosti, disponibilných príjmov a konečnej spotreby domácností. Ohlásené nové zahraničné investície v prvých mesiacoch 2007 v pozitívnom smere posunuli aj očakávania o vývoji tvorby hrubého kapitálu. V dôsledku vyššieho reálneho rastu sa tak upravili predpoklady o nominálnej úrovni HDP smerom nahor. Naopak, dočasne sa zhoršili predpoklady o podiele deficitu bežného účtu na HDP, najmä v dôsledku horšieho vývoja v roku 2006 ako sa pôvodne očakávalo. Odhad miery inflácie sa však oproti predpokladom v rozpočte na rok 2007 znížil o 0,1 percentuálneho bodu, a to v dôsledku slabších úprav regulovaných cien, najmä cien energií, ktoré boli odsúhlasené Úradom pre reguláciu sieťových odvetví.

Prognóza makroekonomického vývoja vypracovaná MF SR bola podrobená hodnoteniu v rámci Výboru pre makroekonomické prognózovanie, ktorého jedenáste zasadnutie sa konalo 13. júna 2007. Výsledkom je celkové hodnotenie charakteru definitívnej prognózy MF SR. Prognóza makroekonomického vývoja na rok 2007 vypracovaná MF SR bola členmi Výboru prevažne označená ako realistická. 

II.	VÝVOJ VEREJNÝCH FINANCIÍ
Hlavným cieľom vlády v oblasti fiškálnej politiky pre rok 2007 je udržať deficit verejnej správy (vrátane nákladov na financovanie 2.piliera dôchodkovej reformy) do úrovne 2,9 % HDP a splniť tak jedno z  kritérií pre prijatie spoločnej európskej meny euro v roku 2009.

Na základe v súčasnosti dostupných informácií sa očakáva, že štátny rozpočet prispeje k zníženiu deficitu sumou 4,8 mld.Sk, predovšetkým z dôvodu úspory vo výdavkoch na obsluhu štátneho dlhu a vyšších daňových príjmov. Okrem toho sa očakáva zlepšenie bilancie FNM o 2,9 mld.Sk, najmä z dôvodu vyšších ako rozpočtovaných dividend (2,7 mld.Sk). Lepšie hospodárenie sa čaká aj v Sociálnej poisťovni (0,7 mld.Sk) a štátnych fondoch (0,5 mld.Sk).  Dosiahnuté úspory u týchto subjektov verejnej správy v celkovej výške 8,9 mld.Sk budú kompenzované horším hospodárením ostatných zložiek verejnej správy vo výške 4,9 mld.Sk. Zhoršenie hospodárenia o 2,8 mld.Sk sa predpokladá pri mimorozpočtových účtoch a ŠFA, v zdravotných poisťovniach v sume 0,5 mld.Sk a najmä u VÚC v sume 1,2 mld.Sk. 

Predpokladá sa, že tieto faktory budú viesť k zníženiu deficitu verejnej správy na tento rok o 4,0 mld.Sk, na úroveň 2,7% HDP. Zníženie deficitu verejnej správy sa dosiahlo aj napriek tomu, že očakávaný dopad 2.piliera na verejnú správu vzrástol o 0,2% HDP na 1,3% HDP. Aktuálny odhad deficitu už zohľadňuje očakávané kroky vlády do konca roka 2007. 

Aktuálny odhad salda verejnej správy v roku 2007 (ESA 95)	
 	mld.Sk	% HDP	
Schodok VS po schválení jednotlivých rozpočtov	52,8	2,9	
Štátny rozpočet	-4,8	-0,3	
Mimorozpočtové účty a ŠFA	2,8	0,2	
Ostatné subjekty verejnej správy	-2,0	-0,1	
 - Sociálna poisťovňa	-0,7	0,0	
 - Zdravotné poisťovne	0,5	0,0	
 - Štátne fondy	-0,5	0,0	
 - Fond národného majetku	-2,9	-0,2	
 - Vyššie územné celky	1,2	0,1	
 - Ostatné	0,3	0,0	
Aktuálny odhad schodku VS	48,8	2,7	
       z toho: zlepšenie deficitu vplyvom aktualizácie odhadu HDP	0,8	0,0	
(+) indikuje zvýšenie schodku verejnej správy v metodike ESA 95	Zdroj: MF SR	

Z pohľadu zdravého vývoja ekonomiky a cieľov vlády je nevyhnutné pokračovať v znižovaní deficitu verejnej správy. Dôsledným monitorovaním hospodárenia všetkých subjektov verejnej správy je potrebné zabezpečiť, aby v tomto roku nedošlo k prekročeniu vládou schváleného deficitu vo výške 2,9% HDP. Pre adekvátne zníženie rizika spojeného s udržateľným naplnením maastrichtského kritéria v oblasti deficitu verejnej správy je preto dôležité využiť ďalší priestor na konsolidáciu verejných rozpočtov v tomto roku. 

Súčasný odhad deficitu je oproti rozpočtovanej úrovni nižší len o 4,0 mld.Sk. Dôvodom je skutočnosť, že vyššie príjmy z daní, sociálnych odvodov, dividend a výrazné úspory vo výdavkoch na štátny dlh boli kompenzované vyššími než rozpočtovanými výdavkami Sociálnej poisťovne, VÚC a mimorozpočtových účtov. Okrem toho sa predpokladá, že dôjde po prvýkrát medziročne k poklesu prenášaných prostriedkov určených na financovanie spoločných programov SR a EÚ v štátnom rozpočte, čo má negatívny vplyv na schodok verejnej správy. Súčasná aktualizácia daňových príjmov naznačuje, že v roku 2007 sa dosiahnutá skutočnosť bude približovať k rozpočtovanej úrovni. Znamená to, že na rozdiel od predchádzajúcich troch rokov, kedy skutočné daňové príjmy prevýšili rozpočtovanú úroveň vo významnej miere, v roku 2007 daňové príjmy nebudú výraznejšie vplývať na výsledný schodok verejnej správy. Udržanie rozpočtovanej úrovne deficitu, prípadne jeho ďalšie zníženie,  bude potrebné uskutočňovať cez dôslednú kontrolu na strane výdavkov verejnej správy. Osobitnú pozornosť je potrebné venovať najmä čerpaným a použitým úverom samospráv, ktoré mali spolu s použitím zostatkov z predchádzajúcich období podstatný negatívny vplyv na deficit v roku 2006.  Ďalším veľkým rizikom pre odhad salda verejnej správy sú v súčasnosti vývoj pohľadávok a záväzkov subjektov sektora verejnej správy (predovšetkým u obcí a VÚC) a odhad prenesených nevyčerpaných limitov výdavkov do roku 2008. Vzhľadom na to, že aktuálny odhad deficitu verejnej správy je blízko rozpočtovanej úrovni a naďalej pretrvávajú negatívne riziká, v súčasnosti nie je priestor pre navýšenie výdavkov štátneho rozpočtu o povolené 1% v zmysle zákona o štátnom rozpočte na rok 2007.

II.1.	Štátny rozpočet 
II.1.1.	Daňové príjmy

Po zasadnutí Výboru pre makroekonomické prognózy prebehlo dňa 25. júna 2007 aj zasadnutie Výboru pre daňové prognózy. Ministerstvo financií na tomto zasadnutí prezentovalo svoju aktualizovanú strednodobú prognózu daňových príjmov na roky 2007 – 2010. Prognóza MF SR bola všetkými členmi Výboru posúdená ako realistická. Súčasťou aktualizovanej prognózy bol aj odhad na rok 2007, ktorý je v nasledujúcej časti materiálu podrobne popísaný a porovnávaný s výnosom daní vo schválenom rozpočte na roky 2007.

Aktuálny odhad celkových daňových príjmov verejnej správy je oproti schválenému rozpočtu na rok 2007 vyšší o 2,8 mld. Sk, čo predstavuje plnenie na úrovni 100,9%. 

Na zvýšení odhadu sa najväčšou mierou podieľali dane z príjmov, predovšetkým daň z príjmov právnických osôb v sume takmer 1,8 mld.Sk a daň z príjmov vyberanej zrážkou v sume 1,0 mld. Sk. Výrazne sa odhad zvýšil aj u spotrebných daní, ktorých koncoročný výnos pravdepodobne presiahne rozpočtovanú úroveň o 1,8 mld. Sk. Na základe priebežných informácií o hospodárení samospráv bol zvýšený odhad aj miestnych daní, u ktorých sa predpokladá prekročenie ministerstvom indikatívne stanoveného rozpočtu približne o 1,0 mld. Sk.  Zvýšenie odhadov u vyššie uvedených daní bolo kompenzované znížením očakávaného výnosu dane z pridanej hodnoty o 2,4 mld. Sk a dane z príjmov fyzických osôb zo závislej činnosti v sume 0,5 mld. Sk.
 
Daňové príjmy verejnej správy v roku 2007  (ESA95, mil. Sk) 	
 	Schválený rozpočet 2007	Aktuálny odhad MF SR	Rozdiel  oproti rozpočtu	Očakávané plnenie rozpočtu (%)	
Dane z príjmov	100 593	102 887	2 294	102,3	
FO zo závislej činnosti a funkčných požitkov	40 260	39 765	-495	98,8	
FO z podnikania a sam. zárobkovej činnosti	6 768	6 768	0	100,0	
Právnických osôb	49 351	51 129	1 778	103,6	
Vyberané zrážkou	4 214	5 225	1 011	124,0	
Domáce dane na tovary a služby	192 330	191 732	-598	99,7	
Daň z pridanej hodnoty	134 599	132 202	-2 397	98,2	
Spotrebné dane	57 731	59 530	1 799	103,1	
Miestne dane	13 250	14 300	1 050	107,9	
Daň z nehnuteľností	6 400	6 900	500	107,8	
Daň z motorových vozidiel	3 900	4 000	100	102,6	
Dane za špecifické služby	2 950	3 400	450	115,3	
Ostatné dane *	744	842	98	113,2	
Podiel na vybratých finančných prostriedkoch	723	769	46	106,4	
Daň z dedičstva, darovania, prevodu a prech. nehn.	0	31	31	-	
Daňové príjmy verejnej správy  spolu	306 917	309 761	2 844	100,9	
podiel na HDP	17,1%	17,0%	-0,1%	-	
 *vrátane dane za dobývací priestor a dane z úhrad za uskladňovanie plynov a kvapalín		Zdroj: MF SR	

Súčasný odhad daní je mierne nad úrovňou schváleného rozpočtu verejnej správy na rok 2007. Na aktualizáciu malo vplyv niekoľko faktorov. Prvým a základným bola dosiahnutá skutočnosť za rok 2006, druhým bolo priebežné plnenie za rok 2007 spolu s aktualizovaným makroekonomickým vývojom. 
Príprava rozpočtu verejnej správy na roky 2007-2009 prebiehala počas roka 2006, je teda zrejmé, že pri tvorbe rozpočtu na rok 2007 nebola skutočnosť za rok 2006 ešte známa. V čase prípravy tohto materiálu je však skutočný výnos daňových príjmov za rok 2006 už k dispozícii, s výnimkou dane z príjmov právnických osôb a dane z príjmov fyzických osôb z podnikania. Odchýlka skutočného výnosu za rok 2006 a predpokladaného výnosu v čase prípravy rozpočtu verejnej správy na rok 2007 má priamy dopad na odhadovanú výšku výnosu daní v roku 2007. S výnimkou DPH a spotrebných daní bol skutočný výnos daní za rok 2006 vyšší ako výnos predpokladaný v čase prípravy rozpočtu. 

Daňové príjmy v roku 2006 (ESA95, mil. Sk) 	
 	Odhad 2006 RVS 2007-2009	Skutočnosť 2006	2006 Rozdiel  oproti odhadu	Naplnenie odhadu v % 	
Dane z príjmov	90 690	93 118	2 428	102,7	
FO zo závislej činnosti a funkčných požitkov	35 100	36 140	1 040	103,0	
FO z podnikania a sam. zárobkovej činnosti*	6 075	6 150	75	101,2	
Právnických osôb*	44 958	45 969	1 011	102,2	
Vyberané zrážkou	4 557	4 859	302	106,6	
Domáce dane na tovary a služby	177 297	172 392	-4 905	97,2	
Daň z pridanej hodnoty	128 165	124 102	-4 063	96,8	
Spotrebné dane	49 132	48 290	-842	98,3	
Miestne dane	13 030	13 700	670	105,1	
Ostatné dane **	923	997	74	108,0	
Daňové príjmy verejnej správy  spolu	281 940	280 207	-1 733	99,4	
podiel na HDP	17,4%	17,1%	-0,3%	-	
*odhad 
**vrátane dane za dobývací priestor a dane z úhrad za uskladňovanie plynov a kvapalín	Zdroj: MF SR	

Druhým dôležitým faktorom je aktuálne plnenie za prvých šesť mesiacov tohto roka spolu s očakávaným makroekonomickým vývojom. V porovnaní so schváleným rozpočtom došlo v poslednej aktualizácii makroekonomického vývoja prezentovaného v prvej časti tohto materiálu k podstatnému zvýšeniu odhadu ekonomického rastu, ako aj všetkých ostatných indikátorov ovplyvňujúcich vývoj daňových príjmov.  Osobitne je potrebné zdôrazniť najmä rast reálnej a nominálnej spotreby domácností, ktorá má dopad na vývoj DPH a spotrebných daní. Vyššie sa očakávajú aj mzdy a rast zamestnanosti, čo by sa okrem dani z príjmov fyzických osôb malo prejaviť aj na raste odvodových príjmov Sociálnej poisťovne a zdravotných poisťovní.

Porovnanie makroekonomických predpokladov na rok 2007 v čase rozpočtu oproti aktuálnemu odhadu	
Ukazovateľ (%)	 Základňa	RVS	Odhad	Rozdiel	
	pre daň	1	2	3=2-1	
 HDP; b.c. (mld.Sk)	-	1 794,7	1 822,5	27,8	
 HDP; reálny rast	-	7,4	8,8	1,4	
 HDP; nominálny rast	DPPO, DP zrážka	9,5	11,4	1,9	
 Konečná spotreba domácností; reálny rast*	Spotrebné dane	5,3	6,6	1,3	
 Konečná spotreba domácností; nom. rast	DPH	8,0	8,9	0,9	
 Priem. mesačná mzda; nominálny rast	DPFO, Odvody	6,8	7,0	0,2	
 Počet zamestnaných, podľa evid. počtu; rast	DPFO, Odvody	1,6	2,3	0,7	
 Mzdová báza; rast  **)***)	DPFO, Odvody	8,5	9,4	0,9	
 Inflácia (priem.ročná)	DPFO (odpoč. položky)	2,5	2,4	-0,1	
 BRIBOR 1M, priemer	DP zrážka	5,3	4,3	-1,0	
*) bez NISD (Neziskové inštitúcie slúžiace domácnostiam)		
**)  Mzdová báza = priemerná mzda * zamestnaní podľa evidenčného počtu		
***) Z dôvodu zmeny metodiky vykazovania priemernej mesačnej mzdy boli absolútne hodnoty prepočítané podľa rastov		

Vývoj jednotlivých daňových príjmov v roku 2007

Odhad výnosu dane z príjmov fyzických osôb zo závislej činnosti bol v porovnaní so schváleným rozpočtom znížený o 0,5 mld. Sk napriek tomu, že skutočný výnos v roku 2006 bol vyšší oproti predpokladom pri tvorbe rozpočtu na rok 2007 o 1,0 mld. Sk a rast makroekonomickej základne (mzdovej bázy) sa očakáva vyšší o 0,9 p.b.

Ministerstvo financií SR pristúpilo k úprave tejto dane smerom dole po analýze vývoja efektívnej daňovej sadzby v posledných rokoch. Medzi hlavné faktory, ktoré mali vplyv na vývoj efektívnej daňovej sadzby vo vzťahu k rastu makroekonomickej základni patria štruktúra rastu zamestnanosti a dopad zmien v legislatíve.
•	Štruktúra rastu zamestnanosti - celková zamestnanosť (podľa metodiky VZPS) rástla v posledných rokoch tempom 2,1% a 3,8%, čo by malo indikovať aj adekvátny rast výnosu z daní z príjmov fyzických osôb. Avšak pri pohľade na rasty počtu zamestnancov a SZČO je evidentný podstatne vyšší rast SZČO (najmä v rokoch 2004 a 2005). V prípade SZČO je však predpoklad nižších platieb daní ako v prípade zamestnancov.
•	Nestabilita legislatívy a jej dopad na výnos dane – V roku 2006 bol zvýšený daňový bonus na deti zo 450 na 540 Sk, čo bolo pomerne veľké zvýšenie (nárast o 20%). Rovnako v roku 2006 bola prvýkrát uplatnená odpočítateľná položka na účelové sporenie (12 000 Sk). Obidva tieto legislatívne úpravy mali negatívny dopad na výnos dane z DPFO, pričom nie je možné z dostupných údajov ich dopad upresniť. MF SR sa domnieva, že dopad týchto úprav mohol byť vyšší, ako sa pôvodne predpokladalo.

Napriek vyššie uvedeným vplyvom, výnos dane z príjmov fyzických osôb naďalej kopíruje vývoj makroekonomického prostredia (vývoj mzdovej bázy), čo znamená, že rast mzdovej bázy sa v približne rovnakej miere premieta do výnosu DPFO. Keďže však táto daň bola koncipovaná pri daňovej reforme ako progresívna daň, MF SR vo schválenom rozpočte očakávalo, že daň bude rásť mierne rýchlejšie ako je rast makroekonomickej základne. To sa však aj vďaka legislatívnym úpravám a zmene štruktúry rastu zamestnanosti zatiaľ nepreukázalo. Z uvedeného dôvodu MF SR prehodnotilo prognózu vývoja DPFO smerom nadol. 

Základom pre aktualizáciu dane z príjmov právnických osôb je podobne ako u ostatných daní výnos dane v roku 2006. Špecifikom u DPPO, ale rovnako aj u DPFO z podnikania je to, že v júni 2007 sú známe definitívne výsledky len za rok 2005, pričom údaje za rok 2006 budú k dispozícií až koncom roka 2007. Príčinou sú termíny na podanie daňových priznaní, keďže posledný dôležitý termín na podanie daňového priznania je až v septembri 2007. U týchto daní je preto riziko odhadu na rok 2007 výraznejšie. Na základe dostupných čiastkových údajov z agregovaných daňových priznaní ku koncu mája 2007 je však možné konštatovať, že výnos za rok 2006 by mohol dosiahnuť úroveň 46,0 mld. Sk, čo je oproti predpokladom v rozpočte viac o 1,0 mld. Sk. Zvýšenie odhadu na rok 2006 sa v plnej miere premietlo do očakávanej výšky výnosu na rok 2007, ktorý tak aj po zohľadnení prognózovaného vyššieho rastu nominálneho HDP (ukazovateľ pre odhad zisku) prevýši schválený rozpočet o 1,8 mld. Sk. Rizikom pre odhad DPPO zostáva prípadný pokles ziskovosti podnikov z dôvodu posilnenia kurzu SKK/EUR, zásahy do rastu regulovaných cien či čerpanie úľav (najmä podnikmi, ktoré už daň v minulosti platili).

Výrazne vyšší odhad dane z príjmov vyberanej zrážkou je spôsobený lepším ako očakávaným výberom tejto dane počas prvých šiestich mesiacov tohto roka, ako aj aktualizáciou vplyvu platieb z licenčných poplatkov, ktoré súvisia s príchodom nových investorov na Slovensko. 

Pozitívny vplyv aktualizácie makroekonomického vývoja bol v prípade dane z pridanej hodnoty kompenzovaný prehodnotením úrovne výnosu DPH v nadväznosti na dosiahnutú skutočnosť v roku 2006. Vývoj DPH v posledných dvoch rokoch zaostával za očakávaniami a rastom makroekonomických základní. Aj keď výnos v roku 2007 sa vyvíja v porovnaní s rokom 2006 lepšie, stále nedosahuje očakávané hodnoty. Z uvedeného dôvodu MF SR znížilo na rok 2007 prognózu DPH o 2,4 mld. Sk. Zníženie prognózy však bolo, najmä vďaka lepšiemu makroekonomickému vývoju, miernejšie ako bol samotný dopad nižšej ako očakávanej skutočnosti za rok 2006 (-4,1 mld.Sk).

Plnenie spotrebných daní v roku 2007 odráža pozitívny makroekonomický vývoj. Veľmi priaznivo sa vyvíja spotrebná daň z minerálnych olejov, ktorá medziročne vzrástla ku koncu júna  o 5,4%, napriek tomu, že došlo k výpadku tejto dane z dôvodu daňového zvýhodnenia biopalív (na ročnej báze približne 1,0 mld. Sk). Pozitívnym javom je vývoj spotrebnej dane z piva, ktorá sa prebrala už v roku 2006 a v roku 2007 potvrdzuje rastúcu tendenciu. Príčinou je nárast spotreby piva, pričom výnos dane už nie je deformovaný rastúcim podielom daňovo zvýhodnenej produkcie malých pivovarov (polovičná sadzba spotrebnej dane). K najvýraznejšej zmene v rámci spotrebných daní oproti schválenému rozpočtu došlo u spotrebnej dani z tabakových výrobkov. Spotreba tabakových výrobkov po zvýšení sadzieb k 1.1.2006 klesla len veľmi mierne, čo znamená, že koncoročný odhad mohol byť upravený smerom nahor.
 
Odhad dane z motorových vozidiel,  podielu na vybratých finančných prostriedkoch EÚ a ostatných colných príjmov bol upravený len mierne, najmä na základe priebežného mesačného plnenia. 

Majetkové dane boli zrušené k 1.1.2004 (daň z dedičstva a darovania) resp. k 1.1.2005 (daň z prevodu a prechodu nehnuteľností), preto sa z nich nerozpočtoval žiaden výnos na rok 2007. Súčasné plnenie predstavuje dobehy z minulých rokov.

Okrem vyššie uvedených zmien bol aktualizovaný aj dopad asignácie podielu zaplatenej dane vo výške 2%. V roku 2006 suma prostriedkov poukázaných na verejnoprospešné účely dosiahla 1 125 mil. Sk. V tomto roku sa očakáva, že na VPÚ bude prevedená suma vo výške 1 185 mld. Sk. Oproti rozpočtu sa tak dopad prevodu znížil o 60 mil. Sk.
 
Vplyv prevodu prostriedkov na verejnoprospešný účel v roku 2007 na rozpočet (v mil. Sk)	
 	2006 skutočnosť	2007 schválený rozpočet	2007 aktuálny odhad	Rozdiel oproti rozpočtu	
Výdavky verejnej správy podľa ESA95	1 125	1 245	1 185	-60	
 - Prevod na VPÚ z DPFO	353	360	378	18	
 - Prevod na VPÚ z DPPO	772	885	807	-78	
				 Zdroj: DR SR, MF SR	

Porovnanie aktuálneho odhadu s rozpočtovaným výnosmi daňových príjmov štátneho rozpočtu je uvedené v nasledujúcej tabuľke. Tabuľka ilustruje prechod daňových príjmov verejnej správy ku daňovým príjmom štátneho rozpočtu. Súčasný dopad aktualizácie daní v metodike ESA95 na štátny rozpočet, vrátane prevodu prostriedkov na osobitný účel, je pozitívny vo výške 2,5 mld. Sk.

Štátny rozpočet – rozdiel aktuálneho odhadu daní oproti schválenému rozpočtu (ESA95, v mil. Sk)	
 	2007	
(1) Daňové príjmy VF	2 844	
(2) Daňové príjmy obcí a VÚC	394	
(3) Príjmy Environmentálneho fondu	14	
(4) Prevod prostriedkov na verejnoprospešný účel	-60	
(5) Dopad aktualizácie daňových príjmov na ŠR	2 496	
(5)=(1)-(2)-(3)-(4)	Zdroj: MF SR	

Medzi hlavné riziká prognózy patrí ziskovosť podnikov, cena ropy a výška predzásobenia pred zvyšovaním sadzieb spotrebných daní od 1.1.2008. Tradične veľmi volatilná a najťažšie predikovateľná je daň z príjmov právnických osôb, u ktorej je riziko odhadu najvyššie. Rizikom môže byť pokračujúce zhodnocovanie slovenskej koruny voči euru, ktoré by mohlo značným spôsobom ovplyvniť ziskovosť firiem orientovaných na exportnú činnosť. Podstatný dopad na výnos DPPO by malo aj čerpanie daňových úľav podnikmi, ktoré už v minulosti daň platili. Aj keď sa zatiaľ vysoké ceny ropy výrazne na daňových príjmoch neprejavili, podstatné  zvýšenie cien na medzinárodných trhoch sa môže premietnuť do ďalšieho rastu cien benzínov a motorovej nafty. To by mohlo následne znížiť spotrebu týchto produktov, čo by malo negatívny vplyv na výnos spotrebnej dane z minerálnych olejov a DPH. V prípade výrazného zvýšenia cien ropy by však mohli mať sekundárne efekty v podobe spomalenia ekonomického rastu oveľa vážnejšie dopady na príjmovú i výdavkovú stranu rozpočtu. Ďalším rizikom môže byť výraznejšie rozšírenie používania biopalív, ktoré sú daňovo zvýhodnené a znižujú výnos spotrebných daní. V prípade, žeby sa využili maximálne možnosti na využitie daňového zvýhodnenia biopalív a na trh by sa uvádzali len takéto palivá, výpadok na spotrebnej dani by v roku 2007 dosiahol výšku až 2,1 mld.Sk oproti v súčasnosti predpokladanej 1,0 mld.Sk.  Riziko pri spotrebnej dani z tabakových výrobkov naďalej predstavuje najmä predzásobenie spôsobené zvyšovaním sadzieb daní z cigariet v súlade s harmonizáciou sadzieb dane EÚ.
 
Vplyv aktualizácie odhadu daní na saldo verejnej správy

Veľkosť vplyvu aktualizácie daňových príjmov na rozpočtovaný deficit verejnej správy v metodike ESA 95 nie je ekvivalentný rozdielu v odhade daní oproti rozpočtu v sume 2,8 mld. Sk. Pri prechode z rozdielu v odhade daní na vplyv na deficit sú nutné dve úpravy:

•	Prvou je predpoklad MF SR, že samospráva všetky peniaze, ktoré dostane v danom roku naviac oproti rozpočtu, minie pri inak vyrovnanom hospodárení. 
•	Negatívny vplyv na saldo verejnej správy má aj poukazovanie 2% na osobitý účel. Daňové príjmy v metodike ESA95 sú uvádzané v plnej výške, pričom poukazovanie 2% daní je považované za výdavok v prospech neziskových organizácií. Aktuálny odhad predpokladá v porovnaní s rozpočtom nižší prevod prostriedkov na osobitný účel, preto je vplyv na saldo verejnej správy pozitívny.
 
Po úprave o tieto dva vplyvy má aktualizácia daňových príjmov na úrovni verejnej správy pozitívny vplyv vo výške 2,5 mld. Sk. 

Dopad na saldo verejnej správy oproti rozpočtu  (ESA95, mil. Sk)	
 	 2007	
(1) Daňové príjmy VF 	2 844	
(2) Negatívny vplyv obcí a VÚC (cash)	394	
(3) 2% výnosu DPFO a DPPO na verejnoprospešný účel 	-60	
(4) Vplyv aktualizácie daňových príjmov na deficit verejnej správy	2 510	
(4)=(1)-(2)-(3)	Zdroj: MF SR	

II.1.2.	Iné ako daňové príjmy štátneho rozpočtu

Naplnenie iných ako daňových príjmov štátneho rozpočtu sa očakáva približne na rozpočtovanej úrovni. Predpokladané plnenie nedaňových príjmov bude ovplyvnené najmä nasledovnými skutočnosťami.

Iné ako daňové príjmy štátneho rozpočtu (ESA 95, mil.Sk)	
 	Schválený rozpočet  2007	Aktuálny	Rozdiel	Očakávané plnenie rozpočtu (%)	
		odhad 2007			
Príjmy z podnikania a z vlastníctva	2 949,8	1 712,7	-1 237,1	58,1	
Administratívne a iné poplatky a platby	7 667,9	6 915,6	-752,3	90,2	
Kapitálové príjmy	670,6	585,8	-84,8	87,4	
Úroky z domácich a zahr. úverov, pôžičiek a vkladov	5 234,7	5 193,6	-41,1	99,2	
Iné nedaňové príjmy	2 734,7	4 786,9	2 052,2	175,0	
Tuzemské transfery	14 124,6	14 212,5	87,9	100,6	
Iné ako daňové príjmy - spolu *	33 382,3	33 407,1	24,8	100,1	
* bez prostriedkov z rozpočtu EÚ, ktoré majú neutrálny dopad na schodok štátneho rozpočtu		

Príjmy z podnikania tvoria príjmy z dividend od spoločností s majetkovou účasťou štátu, ktorý je zastúpený príslušnými rezortnými ministerstvami. Oproti rozpočtovanej úrovni sa predpokladá výpadok príjmov štátneho rozpočtu na úrovni približne 1 367,4 mil. Sk.

Vyššie uvedené je spôsobené skutočnosťou, že v rámci vecnej pôsobnosti Ministerstva hospodárstva SR nebudú z dôvodu platnosti predbežného opatrenia Najvyššieho súdu SR vyplatené akcionárom Transpetrolu, a. s. dividendy vo výške 172,4 mil. Sk. Na druhej strane sa však predpokladajú od spoločnosti Jadrová vyraďovacia spoločnosť, a. s. Jaslovské Bohunice dividendy na úrovni 129 mil. Sk, čo predstavuje nárast oproti rozpočtu o 29 mil. Sk.

V Ministerstve financií SR boli rozpočtované dividendy na úrovni 104 mil. Sk. V skutočnosti bol realizovaný odvod až vo výške 200 mil. Sk, a to od Slovenskej záručnej a rozvojovej banky, a. s. vo výške 100 mil. Sk, od TIPOS, a. s. vo výške 70 mil. Sk a od Slovenskej konsolidačnej, a. s. vo výške 30 mil. Sk.

V kapitole Ministerstva dopravy, pôšt a telekomunikácií SR boli rozpočtované dividendy vo výške 2 300 mil. Sk  a to od spoločnosti Slovak Telecom, a. s. a Slovenská pošta, a. s. Výsledkom valného zhromaždenia v spoločnosti Slovak Telecom, a. s. sú odvedené dividendy len vo výške 680 mil. Sk. Za predpokladu, že Slovenská pošta a. s. odvedie predpokladané dividendy v objeme 300 mil. Sk, bude výpadok príjmov kapitoly z dividend oproti rozpočtovanej úrovni predstavovať 1 320 mil. Sk, čo tvoria nenaplnené dividendy od spoločnosti Slovak Telecom, a. s.

Ministerstvo zahraničných vecí SR predpokladá príjem z dividend na úrovni rozpočtu, t. j. vo výške 80 mil. Sk, a to od Správy služieb diplomatickému zboru, a. s. 

Doterajší vývoj príjmov z vlastníctva naznačuje, že by mohlo prísť k prekročeniu rozpočtovanej úrovne o približne 130 mil. Sk.

Na základe doterajšieho vývoja príjmov z administratívnych poplatkov a iných poplatkov a platieb sa javí, že ku koncu roka môže dojsť k výpadku u niektorých druhov príjmov tejto kategórie. Ak by sa udržalo tempo plnenia príjmov zo správnych a ostatných poplatkov na priemernej úrovni za doterajšie mesiace, mohlo by dôjsť u tohto príjmu k výpadku príjmov štátneho rozpočtu na úrovni približne 580 mil. Sk. Za predpokladu, že do konca roka sa budú tržby z predaja kolkových známok plniť priemerom za doterajšie obdobie, možno očakávať prekročenie rozpočtovaného objemu, a to zhruba o 130 mil. Sk. Vývoj súdnych poplatkov naznačuje prekročenie rozpočtovanej úrovne, a to zhruba o 40 mil. Sk. Taktiež poplatky a platby z nepriemyselného a náhodného predaja môžu predstavovať určité riziko príjmov štátneho rozpočtu, keď ku koncu júna 2007 predstavovalo ich plnenie len 29,9 % schváleného rozpočtu. Plnenie skutočnosti tak dosahuje iba 59,8 % rovnomerného adekvátneho časového plnenia a výpadok za rok by mohol predstavovať takmer 730 mil. Sk. Naopak pozitívny vývoj zaznamenávajú pokuty, penále a iné sankcie, keď ich júnové plnenie schváleného rozpočtu predstavuje 139,2 % rovnomerného adekvátneho časového plnenia. Po zohľadnení vyššie popísaných pozitív ako aj negatív možno u administratívnych poplatkov a iných poplatkov a platieb predpokladať výpadok príjmov štátneho rozpočtu na úrovni zhruba 750 mil. Sk.

Podľa informácií zo strany kapitol štátneho rozpočtu sa u kapitálových príjmov očakáva nenaplnenie rozpočtovanej úrovne schváleného rozpočtu na rok 2007, a to vo výške približne 85 mil. Sk, z dôvodu prehodnotenia efektívnosti pôvodne rozpočtovaných výnosov z predaja prebytočného majetku. Výška tohto druhu príjmu je ovplyvnená objemom majetku v správe jednotlivých kapitol štátneho rozpočtu, ktorý je predmetom predaja. Podstatou tohto druhu príjmu je nerovnomerný a skokový vývoj počas roka.

Predpokladá sa, že príjmy z úrokov budú oproti rozpočtu nižšie o cca 40 mil. Sk. Predpokladá sa nenaplnenie rozpočtovaných príjmov z finančných operácií uskutočňovaných ARDAL-om v mene MFSR – klienta Štátny dlh. Nenaplnenie príjmov súvisí s tým, že takmer všetky peňažné zdroje zo Štátnej pokladnice boli využívané pre potreby štátu prostredníctvom klienta Štátny dlh, ktorý je zodpovedný za správu štátneho dlhu a neboli ukladané na trhu. Uvedený výpadok príjmov bude pravdepodobne v plnej miere kompenzovaný zvýšenými úrokovými príjmami z finančného hospodárenia v systéme Štátnej pokladnice. 

Na základe aktuálneho plnenia sa predpokladá, že iné nedaňové príjmy dosiahnu oproti schválenému rozpočtu výnos vyšší o cca 2 mld. Sk. Je predpoklad, že v rámci iných ako daňových príjmov dosiahnu iné príjmy najväčší podiel. Ide o príjmy, ktoré sa v priebehu roka sústreďujú na tejto položke a ku koncu roka budú preúčtované na konkrétne príjmové položky štátneho rozpočtu. Zvýšené plnenie sa taktiež očakáva u vratiek prostriedkov štátneho rozpočtu a u odvodov vyplývajúcich zo zúčtovania finančných vzťahov so štátnym rozpočtom.

V rámci tuzemských transferov sa očakáva vyšší príjem vo výške cca 90 mil. Sk. Toto zvýšenie zahŕňa aj vyššie príspevky zdravotných poisťovní do príjmov MZ SR na činnosť operačných stredísk záchrannej zdravotnej služby oproti pôvodne rozpočtovanej úrovni. Na základe výsledkov hospodárenia spoločností za rok 2006, v ktorých vlastníkom akcií  je FNM SR, dôjde k naplneniu rozpočtovaných príjmov z dividend FNM SR v objeme 13,9 mld. Sk. Tieto FNM SR na základe súhlasu vlády a parlamentu prevedie na účty Štátnych finančných aktív a následne sú na základe uznesenia vlády prevedené do príjmov štátneho rozpočtu. 

Predpokladá sa, že tuzemské a zahraničné granty, ktoré sa nerozpočtujú, dosiahnu ku koncu roka úroveň cca 1 mld. Sk a kapitoly štátneho rozpočtu ich následne aj vyčerpajú. Tieto operácie majú neutrálny vplyv na schodok štátneho rozpočtu.

Napriek tomu, že prostriedky z rozpočtu EÚ nemajú vplyv na schodok štátneho rozpočtu, predpokladá sa, že oproti rozpočtovanej úrovni dosiahnu nižšiu skutočnosť o 0,7 mld. Sk.
II.1.3.	Výdavky

Na základe doterajšieho čerpania výdavkov štátneho rozpočtu a ich očakávaného vývoja do konca roka 2007 sa predpokladá, že oproti schválenému rozpočtu sa dosiahne ich úspora cca na úrovni 2,3 mld. Sk.  Na tejto úspore sa podieľa hlavne úspora výdavkov slúžiacich na nákup tovarov a služieb a taktiež úspora výdavkov súvisiacich s obsluhou štátneho dlhu. Naopak, negatívom je predpokladané prekročenie rozpočtovaných kapitálových výdavkov a výdavkov určených na bežné transfery. 

Výdavky  štátneho rozpočtu (ESA 95, mil. Sk)	
 	Schválený rozpočet  2007	Aktuálny	Rozdiel	Očakávané plnenie rozpočtu (%)	
		odhad 2007			
Výdavky  štátneho rozpočtu bez výdavkov štátneho dlhu	315 865,5	318 412,8	2 547,3	100,8	
Osobné výdavky	55 262,5	55 262,5	0	100,0	
Tovary a služby	48 512,6	39 025,7	-9 486,9	80,4	
Bežné transfery	173 837,5	175 995,6	2 158,1	101,2	
Kapitálové výdavky	38 252,9	48 129,0	9 876,1	125,8	
Výdavky štátneho dlhu	34 550,1	29 694,4	-4 855,7	85,9	
Výdavky štátneho rozpočtu spolu 	350 415,6	348 107,2	-2 308,4	99,3	

Zákon o rozpočtových pravidlách verejnej správy umožňuje kapitolám štátneho rozpočtu presun nevyčerpaných limitov kapitálových výdavkov, prostriedkov Európskej únie a prostriedkov určených na financovanie spoločných programov SR a EÚ do budúceho roka. V roku 2007 došlo z uvedeného titulu k zvýšeniu možnosti čerpania limitov výdavkov kapitol štátneho rozpočtu o takmer 34,6 mld. Sk, čo predstavuje dodatočných 9,9 % nad rámec  schváleného rozpočtu výdavkov. 

V rozpočte na rok 2007 mali kapitoly štátneho rozpočtu k dispozícií takmer 29,1 mld. Sk prostriedkov EÚ. Na základe vyššie popísanej možnosti presunu prostriedkov z minulého roka si kapitoly štátneho rozpočtu  preniesli z roka 2006 ďalších 18,6 mld. Sk prostriedkov EÚ. Spolu tak mali v roku 2007 k dispozícií 47,7 mld. Sk. Vzhľadom na doterajší vývoj sa predpokladá, že skutočné čerpanie do konca roka môže dosiahnuť úroveň 28,4 mld. Sk. Z vyššie uvedeného možno očakávať, že 19,3 mld. Sk budú kapitoly prenášať do nasledujúceho roka. Napriek týmto značným objemom samotné prostriedky EÚ majú neutrálny vplyv na deficit štátneho rozpočtu, nakoľko ich čerpanie je kryté v rovnakej výške príjmami z rozpočtu EÚ. 

Obdobná analógia platí aj u prostriedkov určených na financovanie spoločných programov SR a EÚ, s tým rozdielom, že tieto v plnej miere ovplyvňujú deficit štátneho rozpočtu, nakoľko ide o národné prostriedky Slovenskej republiky. Prenesené prostriedky z minulého roka umožnili zvýšenie limitov výdavkov kapitol štátneho rozpočtu o 6,7 mld. Sk. Vzhľadom na vyššie uvedené relatívne nízke a nerovnomerné čerpanie samotných prostriedkov z rozpočtu EÚ sa predpokladá, že kapitoly štátneho rozpočtu prenesú 3,7 mld. Sk limitov výdavkov určených na spolufinancovanie do nasledujúceho roka, čo je o 2,9 mld. Sk menej ako v roku 2006. 

V rámci kapitálových výdavkov si jednotlivé kapitoly štátneho rozpočtu presúvali na neukončené investičné akcie prostriedky v objeme cca 8,1 mld. Sk. Vývoj kapitálových výdavkov je počas roka nerovnomerný a k najväčšiemu čerpaniu dochádza v posledných mesiacoch roka. Vzhľadom na to, že kapitoly v priebehu roka čerpajú prednostne limity minulého roka, čím v podstate šetria prostriedky schváleného rozpočtu na rok 2007, možno predpokladať, že ku koncu roka sa dosiahne úspora v objeme cca 7,8 mld. Sk, ktoré sa stanú skutočnými výdavkami v niektorom z nasledujúcich rokov. Výška preneseného limitu kapitálových výdavkov do nasledujúceho roka je približne na rovnakej úrovni ako v roku 2006. 

Medziročný vplyv prenášaných limitov (v mil. Sk)	
	Schválený rozpočet
2007	Presun limitov 
z roku
2006	Upravený rozpočet 
2007	Predpoklad
čerpania
do 
konca roka	Rozdiel 
oproti 
upravenému rozpočtu	Rozdiel 
oproti 
schválenému rozpočtu	
Spolufinancovanie	13 756	6 679	20 435	16 690	-3 745	2 934	
Kapitálové výdavky 	23 786	8 055	31 841	23 997	-7 844	  211	
Spolu	37 542	14 734	52 276	40 687	-11 589	3 145	

V roku 2007 majú kapitoly štátneho rozpočtu zvýšený priestor na čerpanie výdavkov o vyššie spomínané objemy limitov presunuté z roku 2006. V nadväznosti na uvedené sa ku koncu roka predpokladá, že čerpanie výdavkov kapitol štátneho rozpočtu, bez výdavkov na štátny dlh, bude predstavovať negatívny dopad na schodok štátneho rozpočtu v objeme cca 2,6 mld. Sk. V uvedenom objeme sú zahrnuté predpokladané úspory bežných výdavkov na úrovni cca 7,3 mld. Sk,  ako aj prekročenie čerpania kapitálových výdavkov vo výške približne 9,9 mld. Sk. Bez zohľadnenia ostatných úspor by vplyv čerpania prostriedkov z minulých rokov predstavoval negatívny dopad 3,1 mld. Sk, čo je 0,17 % HDP.

V kategórii bežných výdavkov sa v oblasti miezd a poistného predpokladá čerpanie na rozpočtovanej úrovni. Za predpokladu nízkeho čerpania prostriedkov EÚ a spolufinancovania zo štátneho rozpočtu na II. programové obdobie (s výnimkou prostriedkov pre kapitolu Ministerstva pôdohospodárstva SR) a odhadovanej úrovne nečerpania prostriedkov EÚ a spolufinancovania zo štátneho rozpočtu presunutých z roku 2006, možno predpokladať úsporu na tovaroch a službách na úrovni 9,5 mld. Sk.  Naopak, v rámci bežných transferov  sa očakáva ku koncu roka prekročenie schváleného rozpočtu o 2,2 mld. Sk. Rozhodujúcim faktorom vplývajúcim na ich predpokladaný vývoj je očakávané prednostné čerpanie prostriedkov EÚ a spolufinancovania zo štátneho rozpočtu presunutých z predchádzajúcich rokov, ako aj úroveň čerpania  tohtoročného rozpočtovaného objemu prostriedkov EÚ a spolufinancovania. V uvedenom prekročení čerpania bežných transferov je zahrnutá aj úspora v oblasti poistenia plateného štátom na verejné zdravotné poistenie a na starobné a invalidné poistenie v objeme cca 0,9 mld. Sk. 

Na prekročenie čerpania kapitálových výdavkov oproti schválenému objemu má vplyv jednak prednostné čerpanie presúvaných limitov kapitálových výdavkov z roku 2006, ako aj očakávané  čerpanie prostriedkov EU a spolufinancovania zo štátneho rozpočtu jednotlivými kapitolami štátneho rozpočtu.

Na základe doterajšieho vývoja odhaduje Agentúra pre riadenie dlhu a likvidity ku koncu roka 2007  úsporu vo výdavkoch na štátny dlh na akruálnom princípe v sume približne 4,9  mld. Sk. Hlavným dôvodom tejto úspory sú predovšetkým nižšie úroky zo štátnych dlhopisov ako sa predpokladalo pri tvorbe štátneho rozpočtu a pozitívny vývoj kurzu slovenskej koruny. 

Rozpočtové  rezervy

V zmysle § 10 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov sa na krytie nepredvídaných výdavkov nevyhnutných na zabezpečenie rozpočtového hospodárenia alebo na krytie zníženia rozpočtovaných príjmov vytvárajú v štátnom rozpočte rozpočtové rezervy. Na rok 2007 sú rozpočtované rezervy v celkovom objeme 2,2 mld. Sk, z toho rezerva vlády SR v sume 0,2 mld. Sk, rezerva predsedu vlády SR vo výške 125 mil. Sk a rezerva na prostriedky Európskej únie  a odvody Európskej únii v sume cca 1,9 mld. Sk. 

Z rozpočtovanej sumy rezervy vlády SR do 30. 6. 2007 vláda SR rozhodla o použití prostriedkov v sume 51,8 mil. Sk a do konca roka sa predpokladá čerpanie rezervy na rozpočtovanej úrovni. Rovnako sa očakáva vyčerpanie rozpočtovanej rezervy predsedu vlády SR, ktorej čerpanie k 30. 6. 2007 bolo vo výške 11,5 mil. Sk. Rezerva na prostriedky Európskej únie a odvody Európskej únii bola k 30. 6. 2007 čerpaná v objeme 454,7 mil. Sk a do konca roka sa predpokladá čerpanie približne na rozpočtovanej úrovni. Rezerva slúži na administrovanie štrukturálnych fondov, Kohézneho fondu, príjmov z poľnohospodárskych fondov, odvodov Európskej únii a predvstupových fondov, konkrétne na bankové poplatky za vedenie účtov, kurzové rozdiely, DPH za realizované projekty, daň z úrokov, predfinancovanie prostriedkov EÚ, resp. predplácanie kontraktov, rýchlejšiu realizáciu projektov a nezrovnalosti.
II.2.	Ostatné subjekty verejnej správy a mimorozpočtové účty
II.2.1.	Mimorozpočtové účty a ŠFA

Na deficit verejných financií vplýva aj stav na mimorozpočtových účtoch a účtoch štátnych finančných aktív. Predpokladá sa, že celkový vplyv na týchto účtoch bude negatívny vo výške 2,8 mld. Sk. 

Jedným z dôvodov je, že v nadväznosti na pravidlá Európskej únie v oblasti hmotných rezerv je potrebné pristúpiť k zabezpečeniu 90-dňových zásob ropy a ropných výrobkov do roku 2008. Na nákup ropy a ropných výrobkov budú v roku 2007 použité nielen prostriedky zo štátneho rozpočtu, ale aj prostriedky z bežného účty obmien a zámien Správy štátnych hmotných rezerv SR. Vzhľadom na to, že použitie týchto zdrojov znižuje finančné aktíva štátu, uvedená transakcia bude mať na rozpočet verejnej správy v prípade jej uskutočnenia negatívny vplyv v objeme približne 1,7 mld. Sk.

Vláda SR uznesením č. 552 zo 16. júna 2004 schválila Návrh modelu financovania Projektu  výstavby závodu na výrobu automobilov spoločnosťou KIA a závodu na výrobu automobilových súčiastok Hyundai Mobis. Uvedeným uznesením schválila poskytnutie návratnej finančnej výpomoci mestu Žilina v sume 827 mil. Sk na zabezpečenie realizácie výkupu pozemkov a ich úpravu v rámci spoločností Govinvest I. a Govinvest II. v súlade s uzavretými investičnými zmluvami medzi Slovenskou republikou, zastúpenou Ministerstvom hospodárstva SR, mestom Žilina, spoločnosťami KIA Motors Corporation a Hyundai Mobis z 5. marca 2004. Taktiež uložila podpredsedovi vlády a ministrovi financií zabezpečiť návratnosť poskytnutých finančných prostriedkov mestu Žilina. Vzhľadom k tomu, že v minulosti pretrvávali problémy súvisiace s výkupom pozemkov a na nakladanie s majetkom Slovenského pozemkového fondu sa vzťahovala blokácia podľa uznesenia vlády SR č. 208 z 1. marca 2006, bolo potrebné dodatkom upraviť zmluvu medzi Ministerstvom financií SR a mestom Žilina tak, aby mesto vrátilo prostriedky návratnej finančnej výpomoci v čase, keď je reálny predpoklad odpredaja spoločností Govinvest I a Govinvest II investorom. Vláda SR prijala dňa 27. júna 2007 uznesenie č. 564/2007, ktorým súhlasila s posunom návratnosti uvedených prostriedkov do 30. júna 2008. Vzhľadom na uvedené sa v roku 2007 neočakáva príjem prostriedkov od mesta Žilina vo výške 827,0 mil. Sk. 

Poskytnutím finančných prostriedkov formou kapitálového vkladu štátu do základného imania pre Nemocnicu MO SR v objeme 100 mil. Sk a pre Vojenský opravárenský podnik, a. s. Nováky s účelovým využitím na pyrosanačné práce a iné činnosti zamerané na odstraňovanie explózií, ktoré zničili výrobné, skladovacie a iné objekty vo výške 40 mil. Sk, dochádza k negatívnemu dopadu na deficit verejných financií, a to vzhľadom na skutočnosť, že uvedené vklady neprinesú  budúce výnosy. Z pohľadu metodiky ESA 95 takéto vklady do základného imania nezabezpečia vyššiu reálnu hodnotu aktív a preto tieto transakcie budú mať negatívny dopad na deficit verejnej správy v objeme 140 mil. Sk. 
  
Na ostatných mimorozpočtových účtoch sa predpokladá v priemere rovnaký zostatok ako v roku 2006. 
II.2.2.	Ostatné subjekty verejnej správy
Sociálna poisťovňa

Na základe skutočného vývoja hospodárenia Sociálnej poisťovne za obdobie január až máj a aktualizovanej makroekonomickej prognózy MF SR predpokladá sa, že hospodárenie Sociálnej poisťovne v roku 2007 v metodike ESA 95 skončí o 0,7 mld. Sk lepšie ako sa rozpočtovalo. 

Predpokladá sa, že príjmy prekročia rozpočtovanú úroveň o 1,8 mld. Sk, a to hlavne z dôvodu lepšieho výberu poistného o 1,7 mld. Sk a dosiahnutím vyšších nedaňových príjmov o 0,1 mld. Sk. Výška transferu zo štátnych finančných aktív na vykrytie dopadov II. piliera sa predpokladá na úrovni schváleného rozpočtu t. j. vo výške 20, 2 mld. Sk. Zvýšenie čerpania výdavkov o 1,1 mld. Sk  súvisí predovšetkým so zvýšením čerpania výdavkov poistenia o 1,0 mld. Sk a vyšším čerpaním výdavkov správneho fondu. 

MF SR na základe predbežných údajov predpokladá, že za rok 2007 výber príspevkov na starobné dôchodkové sporenie za cca 1,5 mil. sporiteľov zapojených do II. piliera dosiahne objem 23,8 mld. Sk, čo v porovnaní so schváleným rozpočtom predstavuje nárast o 3,6 mld. Sk. Na uvedenom zvýšení má najväčší podiel zvýšenie objemu príspevkov postúpených DSS za ekonomicky aktívne obyvateľstvo, z dôvodu rastu ich vymeriavacích základov a rastu počtu sporiteľov.  
Zdravotné poisťovne 

Hospodárenie zdravotných poisťovní sa predpokladá o 0,5 mld. Sk horšie ako sa rozpočtovalo. 

Na základe údajov skutočného hospodárenia zdravotných poisťovní za prvých päť mesiacov, očakávanej skutočnosti zdravotných poisťovní a aktualizovanej makroekonomickej prognózy možno predpokladať, že hospodárenie zdravotných poisťovní dosiahne v metodike ESA 95 za rok 2007 schodok na úrovni 0,2 mld. Sk,  pri rozpočtovanom prebytku v objeme 0,3 mld. Sk.

Predpokladá sa, že príjmy zdravotných poisťovní prekročia rozpočtovanú úroveň o cca 5,0 mld. Sk, a to hlavne z dôvodu lepšieho výberu poistného o 3,6 mld. Sk. Na zvýšení príjmov sa podieľajú aj nerozpočtované príjmy z ročného zúčtovania poistného v objeme cca 1,0 mld. Sk a vyššie plnenie nedaňových príjmov o 0,4 mld. Sk. Zároveň na strane výdavkov dochádza k ich zvýšeniu čerpania oproti rozpočtovanej úrovni o 5,6 mld. Sk. Zvýšené výdavky súvisia predovšetkým s vyšším čerpaním výdavkov poistenia o cca 4,5 mld. Sk a o 1,1 mld. Sk vyšším čerpaním výdavkov na správne činnosti zdravotných poisťovní.
Úrad pre dohľad nad zdravotnou starostlivosťou
Predpokladá sa zlepšenie hospodárenia Úradu pre dohľad nad zdravotnou starostlivosťou o cca 40 mil. Sk oproti schválenému rozpočtu. Na zlepšení hospodárenia sa podieľa jednak očakávaný vyšší príjem úradu z príspevkov od zdravotných poisťovní na činnosť úradu, ako aj nečerpanie rozpočtovaných výdavkov spojených s realizáciou informačného systému úradu, ktoré úrad predpokladá použiť až v roku 2008. 
Štátne fondy

Hospodárenie štátnych fondov sa predpokladá  o 0,5 mld. Sk lepšie ako sa rozpočtovalo. 

Výrazný vplyv na hospodárenie štátnych fondov má očakávané zlepšenie hospodárenia Štátneho fondu rozvoja bývania o 0,4 mld. Sk oproti schválenému rozpočtu, a to z dôvodu zvýšenia prijatých transferov zo štátneho rozpočtu o cca 0,4 mld. Sk, pričom tieto prostriedky sú určené na poskytovanie podpory bývania formou úverov. Očakávané zlepšenie hospodárenia Národného jadrového fondu o 0,1 mld. Sk oproti schválenému rozpočtu tvorí aktualizácia očakávaných príjmov z úrokov termínovaných účtov. 
Fond národného majetku SR

Hospodárenie FNM SR sa predpokladá o 2,9 mld. Sk lepšie ako sa rozpočtovalo. Očakávané zlepšenie hospodárenia je spôsobené hlavne zvýšením príjmov z dividend od spoločností, v ktorých vlastníkom akcií je FNM SR. Na rok 2007 boli schválené dividendy v objeme 13,9 mld. Sk, pričom do konca roka sa očakáva príjem z dividend vo výške 16,6 mld. Sk. Na zvýšení sa najvýraznejšie podieľajú dividendy SPP, a. s., a to nárastom o cca 2,2 mld. Sk oproti pôvodne predpokladanej výške. FNM SR zároveň očakáva oproti rozpočtu vyššie nedaňové príjmy o 0,3 mld. Sk a vyššie výdavky súvisiace s úhradou nákladov spojených s privatizáciou o 0,1 mld. Sk. 
Verejné vysoké školy
Oproti rozpočtu sa predpokladá zhoršenie hospodárenia verejných vysokých škôl o 0,2 mld. Sk. Zhoršenie hospodárenia je spôsobené očakávaným zvýšením výdavkov súvisiacich so začatím nových investičných akcií, resp. ukončením verejného obstarávania na výber dodávateľov investičných prác, ktoré bude kryté zo zostatku prostriedkov z predchádzajúcich rokov.  
Slovenská konsolidačná,  a. s. 
Ku koncu roka 2007 sa predpokladá zhoršenie hospodárenia Slovenskej konsolidačnej, a. s. o cca 0,2 mld. Sk.  Zhoršenie hospodárenia spôsobujú hlavne realizované a očakávané úhrady súvisiace s kompenzáciou škôd, ktoré vznikli investorom pri bánk, resp. súvisia s reštrukturalizácie bankového sektora SR. 
Obce a vyššie územné celky 
Hospodárenie obcí a vyšších územných celkov sa predpokladá horšie o 1,2 mld. Sk ako sa rozpočtovalo. 

V nadväznosti na očakávané zvýšenie daňových príjmoch v rozpočtoch obcí a VÚC sa do konca roka  predpokladá na rovnakej úrovni aj zvýšenie ich výdavkov. VÚC zároveň oproti rozpočtu predpokladajú v roku 2007 prijať podstatne vyššie úvery ako sa pôvodne očakávalo. Podľa ich schválených rozpočtov ide o sumu 2 014,6 mil. Sk, čo je oproti rozpočtu verejnej správy zvýšenie prijatých úverov o 1 014,6 mil. Sk. VÚC predpokladajú tieto úvery v prevažnej miere použiť a v rozpočtovom hospodárení na rok 2007 tak predpokladajú schodok v sume 2 237,1 mil. Sk, čo predstavuje zhoršenie ich hospodárenia o 1 237,1 mil. Sk oproti rozpočtu verejnej správy na rok 2007.
U ostatných vyššie neuvedených subjektov verejnej správy sa predpokladá hospodárenie na úrovni schváleného rozpočtu.

III.	ODHAD SALDA VEREJNEJ SPRÁVY V METODIKE ESA95 na rok 2007

Na základe informácií popísaných v predchádzajúcej kapitole MFSR predpokladá, že deficit verejnej správy sa zníži nominálne o 4,0 mld.Sk, z rozpočtovanej úrovne 52,8 mld.Sk na úroveň 48,8 mld.Sk. Vo vyjadrení ako podiel na HDP sa deficit zníži o 0,2% HDP z 2,9 na 2,7% HDP. Faktory ovplyvňujúce výšku salda verejnej správy v roku 2007 sú uvedené v tabuľke.

Medzi hlavné pozitívne faktory v celkovej výške 12,0 mld.Sk je možné zaradiť vyšší odhad daňových príjmov v sume 2,5 mld.Sk, sociálnych odvodov v sume 1,7 mld.Sk, úsporu nákladov na obsluhu štátneho dlhu vo výške 4,9 mld.Sk a zlepšenie bilancie FNM o 2,9 mld.Sk (najmä z dôvodu vyšších dividend v sume 2,7 mld.Sk). 

Naopak, medzi negatívne vplyvy v celkovej výške 8,0 mld.Sk je možné zaradiť predovšetkým vyššie čerpanie výdavkov štátneho rozpočtu v sume 2,6 mld.Sk, ktoré je spôsobené najmä vyšším čerpaním kapitálových výdavkov a prostriedkov na spolufinancovanie spoločných programov SR a EÚ v sume 3,1 mld.Sk. Vyššie výdavky o 1,0 mld.Sk sa predpokladajú aj v Sociálnej poisťovni, najmä na dôchodkové dávky. Zhoršenie bilancie sa očakáva aj v prípade hospodárenia ŠFA a mimorozpočtových účtov v sume 2,8 mld.Sk. Vyššie čerpanie úverov VÚC bude mať negatívny dopad na saldo verejnej správy v sume 1,2 mld.Sk. Negatívny vplyv hospodárenia zdravotných poisťovní, štátnych fondov, verejných vysokých škôl a Slovenskej konsolidačnej dosahuje spolu výšku 0,4 mld.Sk.

Aktuálny odhad salda verejnej správy v roku 2007 (mil.Sk, ESA 95)	
 	Aktualizácia	
Schodok VS po schválení jednotlivých rozpočtov v mil.Sk	52 763,1	
Schodok VS po schválení jednotlivých rozpočtov v % HDP	2,94	
A. Aktualizácia odhadu daňových príjmov VS v ESA95	-2 510	
 - daňové príjmy verejnej správy	-2 844	
 - zvýšenie výdavkov obcí a VÚC z titulu zvýšených hotovostných daní	394	
 - zníženie výdavkov na verejnoprospešný účel	-60	
B. Aktualizácia odhadu iných ako daňových príjmov štátneho rozpočtu	-25	
 - príjmy z podnikania a z vlastníctva	1 237	
 - administratívne a iné poplatky a platby	752	
 - iné nedaňové príjmy	-2 052	
 - úrokové príjmy	41	
C. Aktualizácia odhadu výdavkov štátneho rozpočtu	-2 300	
 - medziročný vplyv prenášaných limitov kapitálových výdavkov a výdavkov na spolufinancovanie	2 600	
 - úspora výdavkov v štátnom dlhu	-4 900	
D. Hospodárenie Štátnych finančných aktív a mimorozpočtových účtov	2 833	
 - dopad neúročenia term.účtov prostriedkov určených na dôchodkovú reformu	166	
 - zníženie príjmov ŠFA (mesto Žilina)	827	
 - vklad do základného imania pre Nemocnicu MO SR	100	
 - vklad do základného imania pre VOP Nováky	40	
 - zníženie mimorozpočtového účtu obmien a zámien SŠHR SR na nákup núdzových zásob ropy a ropných výrobkov	1 700	
E. Ostatné subjekty verejnej správy	-2 003	
 - Sociálna poisťovňa: príjmy +1,8 mld.Sk (1,7 mld.Sk z poistného od EAO); výdavky +1,1 mld.Sk (dôchodkové dávky)	-700	
 - Zdravotné poisťovne	500	
 - Úrad pre dohľad nad zdravotnou starostlivosťou	-40	
 - Štátny fondy: najmä vyššie transfery zo ŠR do ŠFRB v sume 0,4 mld.Sk	-500	
 - Fond národného majetku (vyššie príjmy z dividend 2,7 mld.Sk, z toho SPP a.s. 2,2, mld.Sk)	-2 900	
 - Verejné vysoké školy: investičné akcie kryté zo zostatkov z minulých rokov	200	
 - Slovenská konsolidačná	200	
 - Vyššie územné celky: vyššie prijaté a použité úvery	1 237	
Aktuálny odhad schodku VS v mil.Sk	48 758	
Aktuálny odhad schodku VS v % HDP	2,68	
       z toho: zlepšenie deficitu vplyvom aktualizácie odhadu HDP (v % HDP)	0,04	
(+) indikuje zvýšenie a (-) zníženie schodku verejnej správy v metodike ESA 95		
Príloha – Očakávaná skutočnosť príjmov a výdavkov štátneho rozpočtu na rok 2007 podľa kapitol

OBSAH

1.	Kancelária Národnej rady SR
2.	Kancelária prezidenta SR
3.	Úrad vlády SR
4.	Ústavný súd SR
5.	Najvyšší súd SR
6.	Generálna prokuratúra SR
7.	Najvyšší kontrolný úrad SR
8.	Slovenská informačná služba SR
9.	Ministerstvo zahraničných vecí SR
10.	Ministerstvo obrany SR
11.	Ministerstvo vnútra SR
12.	Ministerstvo spravodlivosti SR
13.	Ministerstvo financií SR
14.	Ministerstvo životného prostredia SR
15.	Ministerstvo školstva SR
16.	Ministerstvo zdravotníctva SR
17.	Ministerstvo práce, sociálnych vecí a rodiny SR
18.	Ministerstvo kultúry SR
19.	Ministerstvo hospodárstva SR
20.	Ministerstvo pôdohospodárstva SR
21.	Ministerstvo výstavby a regionálneho rozvoja SR
22.	Ministerstvo dopravy, pôšt a telekomunikácií SR
23.	Úrad geodézie, kartografie a katastra SR
24.	Štatistický úrad SR
25.	Úrad pre verejné obstarávanie
26.	Úrad jadrového dozoru SR
27.	Úrad priemyselného vlastníctva SR
28.	Úrad pre normalizáciu, metrológiu a skúšobníctvo SR
29.	Protimonopolný úrad SR
30.	Národný bezpečnostný úrad
31.	Správa štátnych hmotných rezerv SR
32.	Slovenská akadémia vied
33.	Všeobecná pokladničná správa

1.	Kancelária Národnej rady SR

Príjmy

KNR SR dosahuje príjmy predovšetkým z prenájmu nebytových priestorov, stravovania vo vlastnom stravovacom zariadení, z ubytovacích, stravovacích a ostatných služieb poskytovaných účelovými zariadeniami. MF SR predpokladá, že vzhľadom na dosiahnuté plnenie príjmov k  30.6.2007 v sume 15 396 tis. Sk zo záväzného ukazovateľa (plnenie na 61,3 %), kapitola záväzný ukazovateľ príjmov na rok 2007 prekročí o cca. 3 800 tis. Sk.

Výdavky

Čerpanie výdavkov sa predpokladá do výšky upraveného rozpočtu. K 30.6.2007 boli výdavky kapitoly čerpané na 36,3 % upraveného rozpočtu. Čerpanie bežných výdavkov dosiahlo 39,4 % z upraveného rozpočtu a je úmerné hodnotenému obdobiu. Najväčšie čerpanie sa očakáva v poslednom štvrťroku, keďže značnú časť upraveného rozpočtu bežných výdavkov tvoria náklady na mzdové výdavky a s nimi súvisiace poistné (55,9 %) Nižšie čerpanie sa dosahuje v oblasti kapitálových výdavkov (22,2 %), čo je ovplyvnené priebehom verejného obstarávania.

Kapitálové výdavky presunuté z predchádzajúcich rokov do roku 2007 v celkovej sume 45 006 tis. Sk boli k  30.6.2007  čerpané v sume 18 426 tis. Sk, t.j.  na 41,0 %. Predpokladáme, že kapitola tieto prostriedky do konca roka vyčerpá.

2.	Kancelária prezidenta SR

Príjmy

KP SR dosahuje príjmy predovšetkým z dobropisov, náhrad poistného plnenia a z náhodného predaja služieb. MF SR predpokladá, že vzhľadom na skutočnosť dosiahnutú k 30.6.2007  v sume 1 061 tis. Sk (372,3 %), kapitola  záväzný ukazovateľ príjmov na rok 2007 prekročí o cca. 900 tis. Sk.

Výdavky

Čerpanie výdavkov sa nepredpokladá  do výšky upraveného rozpočtu. K 30.6.2007 kapitola čerpá výdavky na 30,6 % z upraveného rozpočtu. Čerpanie bežných výdavkov dosahuje 37,9  % a je úmerné hodnotenému obdobiu. Nízke čerpanie sa dosahuje v oblasti kapitálových výdavkov, čo súvisí s priebehom verejného obstarávania. 

Kapitálové výdavky presunuté z roka 2006 do roka 2007 v celkovej sume 20 000 tis. Sk kapitola nečerpala a predpokladáme, že v roku 2007 nebudú čerpané.

3.	Úrad vlády SR

Príjmy

Kapitola dosahuje príjmy predovšetkým z poskytovania stravovacích a ubytovacích služieb, z dobropisov a vratiek. Vzhľadom na dosiahnuté plnenie príjmov k 30.6.2007 MF SR predpokladá prekročenie záväzného ukazovateľa príjmov.  Z príjmov  dosiahnutých  k 30.06.2007 v sume 19 452 tis. Sk sú granty v sume 1 610 tis. Sk a prostriedky poskytnuté z rozpočtu EÚ v sume 2 369 tis. Sk. Plnenie príjmov bez grantov a prostriedkov poskytnutých z rozpočtu EÚ predstavuje 15 473 tis. Sk a 75,7 % zo záväzného ukazovateľa príjmov. Celkové príjmy kapitoly by mali byť prekročené cca. o 6 200 tis. Sk.

Výdavky

Čerpanie výdavkov  MF SR nepredpokladá do výšky upraveného rozpočtu. K 30.6.2007 kapitola dosiahla čerpanie výdavkov celkom na 30,6 %, z toho  bežných výdavkov na 35,4 %. Nižšie čerpanie výdavkov celkom ovplyvňuje nízke čerpanie prostriedkov presunutých do roka 2007 z predchádzajúcich rokov v sume 103 703 tis. Sk a ich čerpanie k 30.6.2007 dosiahlo len 8,4 %. MF SR predpokladá, že tieto do konca roka 2007 nebudú vyčerpané vzhľadom na doterajšie nízke čerpanie a vzhľadom na skutočnosť, že kapitola už žiadala o presun týchto prostriedkov do bežných výdavkov, čo však odporuje pôvodnému účelu, na ktorý boli z predchádzajúceho obdobia presunuté do roku 2007. Nízke čerpanie je aj u kapitálových transferov určených  na podporu menšinovej kultúrnej politiky, rómskej problematiky a z rezervy predsedu vlády SR. Tieto sú čerpané na 16,5 %. Predpokladáme, že prostriedky na kapitálové transfery budú do konca roka 2007 vyčerpané.

4.	Ústavný súd SR

Príjmy

Záväzný ukazovateľ príjmov bol stanovený na úrovni 400 tis. Sk a pozostával z príjmov z vlastníctva majetku. Plnenie príjmov sa očakáva na úrovni 525 tis. Sk, čo je spôsobené plnením náhodilých príjmov v rámci iných nedaňových príjmov.

Výdavky

Čerpanie výdavkov zaostáva za časovým plnením rozpočtu. Najvyššie čerpanie sa očakáva v poslednom štvrťroku. Kapitola nemala prevod prostriedkov z predchádzajúcich rokov. Čerpanie výdavkov sa očakáva na úrovni upraveného rozpočtu.

5.	Najvyšší súd SR

Príjmy

Plnenie príjmov sa očakáva na úrovni 40 tis. Sk a pozostáva z iných nedaňových príjmov.

Výdavky

Čerpanie výdavkov samotného najvyššieho súdu predstavuje približne 36% čo je v súlade s časovým plnením rozpočtu. Najvyššie čerpanie sa očakáva v poslednom štvrťroku z dôvodu posunu čerpania výdavkov na mzdy a poistné. Z roku 2006 kapitola previedla 600 tis. Sk, ktoré neboli doteraz čerpané. Celkovo sa ku koncu roka očakáva čerpanie na úrovni upraveného rozpočtu.

Na rok 2007 sú na činnosť kancelárie súdnej rady rozpočtované výdavky v sume 8,4 mil. Sk. Na mzdové výdavky a s nimi súvisiace poistné sa rozpočtuje 4,1 mil. Sk. Čerpanie výdavkov sa očakáva na úrovni upraveného rozpočtu.

6.	Generálna prokuratúra SR

Príjmy

Schválený limit vo výške 8 350 tis. Sk sa k 30.6 2007 plní na úrovni 5,6 mil. Sk., t.j. 66%-né plnenie. Plnenie príjmov sa očakáva na úrovni 10 233 tis. Sk, čo predstavuje prekročenie príjmov o cca. 1 900 tis. Sk.

Výdavky

Upravený rozpočet vo výške 1,5 mld. Sk sa čerpá k 30.6.2007 v objeme  633 mil. Sk, t.j. 42%-né čerpanie. Čerpanie výdavkov zaostáva za časovým plnením rozpočtu. Najväčšie čerpanie sa očakáva v poslednom štvrťroku, keďže prevažnú časť rozpočtu tvoria náklady na mzdové výdavky a s nimi súvisiace poistné, ktoré činia sumu 1 265 mil. Sk. Pre činnosť GP SR je v roku 2007 na tovary a služby rozpísaná suma 149 mil. Sk, ktorá bude použitá na zabezpečenie činnosti prokuratúr a transfery v sume 33,2 mil. Sk. Kapitálové výdavky sú pre GP SR na rok 2007 rozpísané v sume 113 mil. Sk. Kapitola nemala prevod prostriedkov z predchádzajúcich rokov. Predpoklad čerpania k 31.12.2007 sa odhaduje na úrovni upraveného rozpočtu.

7.	Najvyšší kontrolný úrad SR

Príjmy

NKÚ SR dosahuje príjmy predovšetkým z prenájmu, z dobropisov, náhrad poistného plnenia a z náhodného predaja služieb. K 30.6.2007 kapitola plní príjmy na 93,5 % zo záväzného ukazovateľa príjmov. Záväzný ukazovateľ príjmov na rok 2007 vzhľadom na skutočnosť dosiahnutú k 30.6.2007 kapitola prekročí o cca. 100 tis. Sk.

Výdavky

MF SR predpokladá čerpanie výdavkov do výšky upraveného rozpočtu Čerpanie výdavkov k  30.6.2007 predstavovalo 31,6 % z upraveného rozpočtu. Čerpanie bežných výdakov dosiahlo 33,4 %. Kapitálové výdavky kapitola k hodnotenému obdobiu čerpala na 7,8 %. Nízke čerpanie kapitálových výdavkov súvisí s priebehom verejného obstarávania ako aj s nízkym čerpaním prostriedkov presunutých z predchádzajúcich rokov. Prostriedky presunuté z predchádzajúcich rokov do roka 2007 boli zo sumy 13 661 tis. Sk čerpané  na 6,0 %. Predpokladáme, že kapitola tieto prostriedky do konca roka vyčerpá.

8.	Slovenská informačná služba SR

Príjmy

Schválený limit príjmov kapitoly SIS je na úrovni 5,5 mil. Sk. Kapitola za prvých 6 mesiacov plní príjmy na úrovni 58,6 % upraveného rozpočtu, čo je v porovnaní s časovým plnením lepší vývoj o 475 tis. Sk. Na základe doterajšieho vývoja je možné očakávať  mierne prekročenie plnenia príjmov kapitoly (cca 6 mil. Sk).

Výdavky

Pre SIS bol schválený limit výdavkov vo výške 1 193 mil. Sk. Dôvodom nižšieho čerpania výdavkov (na úrovni 38,4 %) oproti časovému plneniu (o 138 mil. Sk) je vyplácanie miezd a poistného s mesačným oneskorením a  nerealizovanie investičných akcií z dôvodu zdĺhavého procesu verejného obstarávania. Predpoklad čerpania výdavkov je na úrovni upraveného rozpočtu.

9.	Ministerstvo zahraničných vecí SR

Príjmy

K 30.6.2007 kapitola plnila záväzný ukazovateľ príjmov na 15,4 %. Nižšie plnenie je spôsobené ešte nezrealizovaným predajom nehnuteľného majetku štátu v správe kapitoly v zahraničí ako aj tým, že a.s. Správa služieb diplomatickému zboru zatiaľ neodviedla dividendy, ktoré sú rozpočtované v sume 80 mil. Sk.  Predpokladáme, že záväzný ukazovateľ príjmov na rok 2007 kapitola zabezpečí.

Výdavky 

Čerpanie výdavkov predpokladáme do výšky upraveného rozpočtu. Čerpanie  výdavkov k 30.6.2007 dosiahlo 34,4 % z upraveného rozpočtu, z toho bežné  výdavky sú čerpané  na 36,2 % a kapitálové výdavky na 19,6 %. Nižšie čerpanie kapitálových výdavkov ovplyvňuje zdĺhavý proces verejného obstarávania. Z celkových kapitálových výdavkov v sume 409 886 tis. Sk je z predchádzajúcich rokov do roku 2007 presunutých 133 100 tis. Sk. Prostriedky presunuté z predchádzajúcich rokov do roka 2007 sú zatiaľ čerpané len na 4,5 %, čo je spôsobené hlavne zdĺhavým procesom verejného obstarávania nehnuteľného majetku kapitoly v zahraničí. Vzhľadom na rozbehnutý proces verejného obstarávania však je možné predpokladať ich plné čerpanie do konca roka.

10.	Ministerstvo obrany SR

Príjmy

Stanovené príjmy na rok 2007 v sume 170 000 tis. Sk  boli za sledované obdobie plnené na 51,9 % v oblasti nedaňových príjmov a to najmä administratívnych a iných poplatkov  (prebytočný hnuteľný majetok, stravné a pod.) a iných nedaňových príjmov (dobropisy, vratky  a za prenajaté objekty).  Je predpoklad, že stanovený limit príjmov bude mierne prekročený (cca o 382 tis. Sk).

Výdavky

Celkové čerpanie výdavkov k upravenému rozpočtu na 33,9 % súvisí najmä s nižším čerpaním bežných výdavkov (na 34,2 %) z dôvodu  vykázaného čerpania mzdových prostriedkov (36,9%)  za obdobie mesiacov január - máj 2007.  V oblasti tovarov a služieb (čerpanie na 29,8 %) a kapitálových výdavkov  (na 16,7 %)  je ovplyvnené prípravou a procesom obstarávania.  Kapitálové prostriedky presunuté z roku 2007 v sume  28 200 tis. Sk boli čerpané k 31.6.2007 na 84,3% je predpoklad ich vyčerpania v plnom rozsahu.

11.	Ministerstvo vnútra SR

Príjmy

Schválený  záväzný ukazovateľ príjmov kapitoly je vo výške 1 210 mil.  Sk. Za prvý polrok 2007 plní kapitola nedaňové príjmy na úrovni 595 mil. Sk (49,1 %). Plnenie príjmov iba mierne zaostáva za časovým plnením rozpočtu (10,6 mil. Sk), pričom sa predpokladá koncoročné čerpanie na úrovni rozpočtovaných príjmov.

Plnenie celkových príjmov (vrátane záväzných príjmov) dosiahlo za šesť mesiacov úroveň 1 025 mil. Sk. Z uvedeného objemu predstavujú granty pre Hasičský a záchranný zbor (HaZZ)  cca 400 mil. Sk z povinného zmluvného poistenia zodpovednosti za škodu, prevedené z mimorozpočtového účtu. Objem týchto prostriedky nie je možné predvídať, keďže ich plnenie je závislé od miery úspešnosti verejného obstarávania pre HaZZ. MF SR predpokladá plnenie celkových príjmov v rezorte vnútra za rok 2007 vo výške 1 640 mil. Sk.

Výdavky

Upravený rozpočet výdavkov kapitoly je vo výške 23,3 mld. Sk. Skutočný stav čerpania výdavkov ovplyvňuje nízke čerpanie kapitálových výdavkov v sume 902 mil. Sk pri upravenom rozpočte 3 332 mil. Sk, čo tvorí len 27%. Dôvodom je zdĺhavý proces verejného obstarávania, ktorý spôsobuje, že k vyššiemu čerpaniu kapitálových výdavkov by malo dôjsť až v druhej polovici roka 2007. 

Do roka 2007 bolo z predchádzajúcich rokov presunutých 1 044 mil. Sk. Na uvedenej sume sa podieľali prostriedky z roku 2005 čiastkou 382,1 mil. Sk a prostriedky roka 2006 sumou 661,5 mil. Sk. Čerpanie uvedených prostriedkov k 30.6.2007 predstavuje celkovo 223,4 mil. Sk (21,4%). Nevyčerpaných zostáva 820,2 mil. Sk z toho 259,3 mil. Sk prenesených z roku 2005 a 560,9 mil. Sk prenesených z roku 2006. 

MF SR predpokladá čerpanie celkových výdavkov k 31.12.2007 vo výške cca. 22,0 mld. Sk, t.j. nevyčerpanie približne 1,0 mld. Sk v kapitálových výdavkoch roka 2007, ako aj cca. 400 mil. Sk v rámci kapitálových výdavkov prenesených z predchádzajúcich rokov.

Z prostriedkov Európskeho fondu regionálneho rozvoja bolo z roku 2006 do roku 2007 presunutých 17,7 mil. Sk (13,3 mil. Sk prostriedky rozpočtu EÚ a 4,4 mil. Sk spolufinancovanie), ktoré už  boli vyčerpané v plnej výške.

12.	Ministerstvo spravodlivosti SR

Príjmy

Celkové príjmy kapitoly sú rozpočtované v sume 395 mil. Sk, z toho príjmy z vedľajšieho hospodárstva, tvoriace nezáväzné príjmy kapitoly predstavujú 155,0 mil. Sk. K 30.6.2007 plní kapitola celkové príjmy v sume 264 mil. Sk, čo predstavuje 67% rozpočtovaných príjmov. Predpoklad plnenia príjmov  sa zatiaľ očakáva približne na úrovni upraveného rozpočtu.
	
Výdavky

Upravený rozpočet kapitoly vo výške 7 612 mil. Sk sa k 30.6.2007 čerpá vo výške 2 947 mil. Sk, t.j. na 39 %, čo je v súlade s časovým plnením rozpočtu. Nižšie čerpanie je len v oblasti osobných výdavkov z dôvodu splatnosti júnových miezd v júli bežného roka a v oblasti kapitálových výdavkov (31,3%) z dôvodu časovej náročnosti verejného obstarávania. K 31.12.2007 sa však očakáva čerpanie na približne na úrovni upraveného rozpočtu.

Do roku 2007 boli presunuté kapitálové prostriedky predchádzajúcich rokov v sume 104,3 mil. Sk, ktoré boli k 30.6.2007 čerpané v sume 69,6 mil. Sk (66,7%). Ministerstvo financií SR predpokladá, že kapitolou presunuté kapitálové výdavky budú k 31.12.2007 vyčerpané v plnej výške.

Z predchádzajúcich rokov boli taktiež presunuté prostriedky EÚ v sume 17 707 Sk a prostriedky zo spolufinancovania v sume 17 706 Sk, ktoré boli ku dňu 30.6.2007 vyčerpané v plnej výške t.j. spolu v sume 35 413 Sk. 

13.	Ministerstvo financií SR

Príjmy

MFSR plní celkové príjmy na 102,2 %. Výška predpokladaných príjmov k  31. 12. 2007 je ovplyvnená zvýšeným plnením príjmov z dividend vo výške 200 mil. Sk (SZRB – 100 mil. Sk, TIPOS – 70 mil. Sk, Slovenská Konsolidačná – 30 mil. Sk), ako aj neplnením kapitálových príjmov daňového a colného riaditeľstva z dôvodu pozastavenia prevodu vlastníctva prebytočného majetku (očakávané neplnenie v sume cca. 130 mil. Sk). Na základe uvedených dôvodov sa očakáva iba mierne prekročenie rozpočtovaných príjmov o približne 30 mil. Sk.

Výdavky

Kapitola čerpá celkové výdavky k 30.06.2007 v sume 3,5 mld. Sk (36,4%). Ku koncu roka 2007 sa predpokladá vyčerpanie rozpočtovaných výdavkov kapitoly. Rovnako sa predpokladá úplné čerpanie prostriedkov presunutých z minulých rokov, ktoré sú v súčasnosti čerpané na 29,9 %.

14.	Ministerstvo životného prostredia SR

Príjmy		
								
Plnenie celkových príjmov k 30.6.2007 predstavuje čiastku 651 mil. Sk (10,4 %) a je tvorené nedaňovými príjmami kapitoly v sume 3,5 mil. Sk, ktoré sa plnia štandardne v súlade s časovým plnením rozpočtu (50,4%) a príjmami z prostriedkov EÚ, ktoré sa plnia iba na úrovni 639 mil. Sk (10,2%). Zostávajúce príjmy tvoria granty v sume 8,1 mil. Sk.

V rámci koncoročného plnenia príjmov sa predpokladá naplnenie nedaňových príjmov na rozpočtovanej úrovni. Problematickým sa javí plnenie príjmov z EÚ, ktoré súvisí s nízkym čerpaním výdavkov z Európskeho fondu regionálneho rozvoja a hlavne kohézneho fondu. Koncoročné plnenie príjmov z EÚ sa očakáva na úrovni približne 20%, čo bude predstavovať neplnenie týchto príjmov vo výške cca. 5,0 mld. Sk.

Výdavky

Čerpanie celkových výdavkov k 30.6.2007 bolo na úrovni 18,2 %. Kapitola čerpá výdavky štátneho rozpočtu (národné zdroje) štandardne v súlade s časovým plnením rozpočtu. Čerpanie prostriedkov EÚ financovaných z Európskeho fondu regionálneho rozvoja a Kohézneho fondu v sume 6,26 mld. Sk spolu s prislúchajúcim spolufinancovaním v sume 1,24 mld. Sk predstavuje k 30. júnu 2007 len 8,6 %. 

V rámci celkových výdavkov sa rozpočtujú aj zdroje presunuté z predchádzajúcich rokov v celkovej sume 5,9 mld. Sk. Kapitálové výdavky zo štátneho rozpočtu (národné zdroje) presúvané do roku 2007 vo výške 1 641  tis. Sk sa priebežne čerpajú na 84,1% a prostriedky EÚ vrátane príslušného spolufinancovania z minulých rokov sa čerpajú na 8,1 %.

Na základe týchto skutočností sa ku koncu roka očakáva celkové čerpanie na úrovni cca. 3,7 mld. Sk, čo predstavuje 18,2% z celkového rozpočtu na rok 2007. Nízke čerpanie sa očakáva na základe nečerpania zdrojov EÚ a príslušného spolufinancovania v celkovej sume 6,14 mld. Sk. 

15.	Ministerstvo školstva SR

Príjmy

Vývoj plnenia celkových príjmov za obdobie január až jún roku 2007 predstavuje objem 169,3 mil. Sk, čo je 10,38% úrovne upraveného limitu príjmov roku 2007. Plnenie príjmov z EU prostriedkov je 6,27% upraveného limitu. V plnení nedaňových príjmov za obdobie január až jún sú zahrnuté aj príjmy z mimorozpočtových zdrojov. Očakáva sa priaznivý vývoj plnenia nedaňových príjmov oproti upravenému limitu o 17,4 mil. Sk. 

Plnenie príjmov z prostriedkov EU do konca roku, vzhľadom na súčasný vývoj nenasvedčuje tomu, že by tieto mali byť splnené do úrovne upraveného rozpočtu, preto sa očakáva ich plnenie v sume približne 850 mil. Sk, čo bude predstavovať nenaplnenie príjmov EÚ v sume 750 mil. Sk.  

Výdavky

Schválený limit výdavkov kapitoly na rok 2007 bol upravený presunom kapitálových výdavkov z roku 2006 v sume 55,1 mil. Sk,  presunom prostriedkov z EÚ vrátane spolufinancovania z predchádzajúcich rokov v sume 1,25 mld. Sk ako aj presunom súvisiaceho úveru zo Svetovej banky z roku 2006 v sume 24,2 mil. Sk. V upravenom rozpočte je taktiež zohľadnené delimitácia do MPSVR SR v sume 42,8 mil. Sk, viazanie výdavkov v sume 654,9 mil. Sk z titulu financovania neštátnych základných umeleckých škôl a školských zariadení a presun výdavkov v sume 47,5 mil. Sk v Agentúre pre podporu vedy na projekty riešené v iných rozpočtových kapitolách.

Vývoj čerpania výdavkov upraveného limitu za obdobie január až jún roku 2007 je vo výške 23,9 mld. Sk, čo je 45,7 % úrovne upraveného limitu výdavkov. V polročnom čerpaní výdavkov sú zahrnuté aj výdavky presunuté z roku 2006 v celkovej sume 211 mil. Sk, z toho kapitálové výdavky predstavujú sumu 458,1 tis. Sk a prostriedky EÚ vrátane spolufinancovania a úveru zo Svetovej banky v sume 210,2 mil. Sk.

V nadväznosti na vykonané úpravy rozpočtu sa dá predpokladať, že čerpanie výdavkov štátneho rozpočtu (národné zdroje) bude na úrovni upraveného limitu roku 2007. Vzhľadom na prebiehajúce a ukončené verejné obstarávanie investičných akcií sa dá taktiež predpokladať plné čerpanie kapitálových výdavkov presunutých do roku 2007. Vo väzbe na nižšie priebežné čerpanie zdrojov EU sa dá predpokladať aj nižšie koncoročné čerpanie výdavkov EU vrátane spolufinancovania v sume 1,23 mld. Sk a teda celková úspora v koncoročných výdavkoch bude 1,1 mld. Sk.

16.	Ministerstvo zdravotníctva SR

Príjmy

Plnenie nedaňových príjmov predstavuje k 30. 6. 2007 výšku 50,6 mil. Sk, t.j. 68% z upraveného rozpočtu vo výške 74,4 mil. Sk. Príjmy z vlastníctva sú plnené na 166,2% a príjmy z úrokov z tuzemských úverov na 308,4%. Na základe vývoja za prvých 6 mesiacov a odhliadnuc od nepravidelných príjmov v jednotlivých mesiacoch sa dá predpokladať lepší vývoj plnenia nedaňových príjmov k 31.12.2007 vo výške cca 15 mil. Sk.

Na základe údajov zdravotných poisťovní za výber poistného na verejné zdravotné poistenie k 31. 12. 2006, ktoré dosiahlo vyššie plnenie oproti rozpočtovanej úrovni o 2,7 mld. Sk a započítaní ročného zúčtovania poistného, sa očakáva vyšší príjem kapitoly z titulu príspevku na činnosť operačných stredísk tiesňového volania záchrannej zdravotnej služby (OS ZZS) vo výške cca 10,6 mil. Sk v rámci transferu od ostatných subjektov verejnej správy. 

Kapitola k 30.6.2007 prijala aj nerozpočtované tuzemské aj zahraničné granty celkom vo výške 1,3 mil. Sk, ktoré ovplyvnia očakávané plnenie príjmov k 31.12.2007.

K 31.12.2007 sa teda môže očakávať lepší vývoj plnenia celkových príjmov o 26,9 mil. Sk.
  
Výdavky

V nadväznosti na očakávaný zvýšený zákonný príspevok na činnosť OS ZZS, splatný do 20. októbra 2007, sa zároveň očakávajú aj zvýšené výdavky pri transferoch v rámci sektora verejnej správy vo výške 10,6 mil. Sk, o ktorú bude upravený rozpočet, nakoľko operačné stredisko je  príspevkovou organizáciou MZ SR. 

V oblasti poistného plateného štátom sa, na základe vývoja počtu poistencov štátu za prvý polrok 2007 a ďalšieho predpokladaného znižovania počtu poistencov ku koncu roka, očakáva nečerpanie výdavkov vo výške cca 140 mil. Sk. 

Čerpanie kapitálových výdavkov predstavuje k 30. 6. 2007 výšku 9 481,8 tis. Sk, t.j. 1,32% z upraveného rozpočtu vo výške 719,8 mil. Sk. Do konca roka predpokladáme dočerpanie kapitálových výdavkov do výšky upraveného rozpočtu.

Výdavky  presunuté z predchádzajúcich rokov do roku 2007 v sume 20,3 mil. Sk čerpala kapitola k 30. júnu 2007 vo výške 4,3 mil. Sk, t.j. 21,2 %. Z celkovej sumy presúvaných prostriedkov boli prostriedky z roku 2005 vo výške 3,7 mil. Sk a k 30.6.2007 je čerpaných 2,8 mil. Sk. Z roku 2006 prechádzal objem prostriedkov vo výške 16,6 mil. Sk a čerpanie k 30.6.2007 je vo výške 1,5 mil. Sk. Do konca roka 2007 by zostávajúce prostriedky z predchádzajúcich rokov mali byť vyčerpané.

Celkové výdavky predpokladáme k 31.12.2007 vo výške 29 996 mil. Sk, čo oproti upravenému rozpočtu predstavuje nečerpanie vo výške 129,4 mil. Sk. V uvedenej výške je započítané aj vyššie čerpanie v rámci transferu pre OS ZZS, ktoré sa pri realizácií odrazí v upravenom rozpočte. 

17.	Ministerstvo práce, sociálnych vecí a rodiny SR

Príjmy

V januári roka 2007 boli kapitole zvýšené príjmy o zdroje presunuté z predchádzajúcich rokov v rámci Európskeho sociálneho fondu vo výške 806,4 mil. Sk. Súčasne sa príjmy kapitoly zvýšili o 43,3 mil. Sk,   čo zodpovedá výške neuhradených súhrnných žiadostí CIP EQUAL v roku 2006.

Príjmy štátneho rozpočtu z časového hľadiska prekračujú všetky organizácie kapitoly. Vývoj príjmov za obdobie január - jún  2007  nie je porovnateľný  s rovnakým obdobím predchádzajúceho roka, nakoľko v roku 2006  bol na príjmový účet kapitoly prevedený mimoriadny odvod finančných prostriedkov pri transformácii príspevkovej organizácie Technická inšpekcia na akciovú spoločnosť v sume 37,5 mil. Sk a 163,8 mil. Sk predstavovali  nevyčerpané prostriedky z účtov dofinancovania programov rozpočtových organizácií kapitoly. Po odpočítaní jednorazových vplyvov je možné konštatovať, že vývoj príjmov  korešponduje s rokom 2006. 

V rámci nedaňových príjmov najvyššie plnenie k 30.6.2007 vykazujú adminstratívne poplatky, ktorých objemovo najväčšiu položku tvoria príjmy z neplnenia povinného podielu zamestnávania osôb so zmenenou pracovnou schopnosťou. V zmysle zákona o službách zamestnanosti  zamestnávateľ v termíne do 31.3.  príslušného kalendárneho roka odvádza do štátneho rozpočtu odvod, ak nesplnil zákonom stanovenú podmienku. 

Vysoké plnenie iných nedaňových príjmov bolo dosiahnuté u príjmov, ktoré nemajú pravidelný charakter, jedná sa o príjmy z vratiek z poskytnutých dávok sociálnej pomoci a z návratných príspevkov poskytnutých v rámci  aktívnej politiky trhu práce. 

V porovnaní s upraveným rozpočtom ministerstvo financií očakáva prekročenie nedaňových príjmov o cca  0,3 mld.Sk. Pri  grantoch a transferoch (EU zdroje) sa očakáva obdobne ako v roku 2006 neplnenie v sume cca 1,5 mld. Sk. 

Výdavky

Kapitálové výdavky kapitoly boli na rok 2007 zvýšené o prostriedky presunuté z predchádzakúcich rokov v sume 5, 3 mil. Sk, ktoré kapitola do konca roku 2007 vyčerpá. Z uvedenej sumy prostriedky štátneho  rozpočtu viazané v roku 2005 a nevyčerpané v roku 2006  predstavovali 1,3 mil. Sk. 

Upravený rozpočet kapitoly (+ cca 1,6 mld. Sk oproti schválenému rozpočtu) zohľadňuje najmä presun zdrojov EÚ vrátane spolufinancovania z roku 2006 v sume 1,5 mld. Sk (z toho 0,8 mld. Sk prostriedky EÚ).

V priebehu I. polroka bol vývoj výdavkov kapitoly priaznivý, nenastali žiadne riziká v ich plnení resp. čerpaní. Z časového hľadiska je skutočné čerpanie výdavkov k 30.6.2007 mierne pod úrovňou rovnakého obdobia  roku 2006. Obdobne ako v roku 2006 podstatný podiel na neplnení časového rozpočtu má nízke čerpanie výdavkov  z predchádzajúceho obdobia a výdavkov z rozpočtu EÚ bežného roka. 

K 30. júnu 2007 boli čerpané prostriedky z predchádzajúceho obdobia ( 2005 a 2006) vo výške 645,8 mil. Sk, z toho prostriedky EÚ v sume 430,3 mil. Sk.  V nadväznosti na neplnenie príjmov z rozpočtu EÚ sa predpokladá nižšie čerpanie prostriedkov EÚ a spolufinancovania v sume 1,5 mld. Sk, z toho zdroje z predchádzajúceho obdobia vo výške 0,2 mld. Sk, ktoré kapitola predpokladá presunúť do budúceho roku. 

V rámci kapitoly  objemovo najväčšiu položku predstavujú transfery, ktoré zahňajú dávky a príspevky sociálnej pomoci. Ich skutočné čerpanie je pod úrovňou časového rozpisu rozpočtu, čo  umožnilo  v  priebehu I. polroka voľné disponibilné zdroje použiť na financovanie vládou schválených investičných stimulov v sume 451,0 mil. Sk. V tejto súvislosti podotýkame, že kapitola avizuje potrebu dofinancovať do konca roku 2007  ďalšie  investičné stimuly ( schválené v roku 2006) vo výške cca 0,3 mld. Sk, u ktorých už boli uzatvorené zmluvy s investormi. Nad rámec uvedenej požiadavky kapitola upozorňuje na možnosť vzniku dodatočnej požiadavky v sume 0,5 mld. Sk na projekty, pri ktorých ešte neboli uskutočnené rokovania s investormi. Požiadavka bude priebežne upresňovaná. 

Podľa júnovej prognózy odhadu čerpania dávok a príspevkov sociálnej pomoci a podpory kapitola očakáva do konca roka úsporu vo výške cca 100,0 mil. Sk, ktorú predpokladá  použiť na čiastočné financovanie ďalších investičných stimulov.

Ministerstvo financií na základe skutočného plnenia za I. polrok 2007 a po zohľadnení predložených návrhov  valorizácie dávok a príspevkov sociálnej  pomoci a podpory (účinnosť od 1. 9. 2007) vo výške inflácie očakáva úsporu (cca 0,2  - 0,3 mld. Sk), ktorá umožní zabezpečiť zdroje na investičné projekty, u ktorých boli už uzatvorené zmluvy s investormi. Podotýkame, že tento predpoklad platí za podmienky, že MPSVR SR predloží návrh na zvýšenie prídavku na dieťa do výšky inflácie, čo v absolútnom vyjadrení znamená  zvýšenie zo súčasných  540,-Sk na 550,- Sk. 

V rámci sociálnych dávok a príspevkov objemovo významnú položku (cca 6,6 mld. Sk) predstavuje platba štátu, ktorú kapitola transferovo poskytuje Sociálnej poisťovni. Po zohľadnení skutočného  čerpania za  rok  2006 (preplatok 2,8 mil. Sk )  a   vývoja  v  I.  štvrťroku   2007 ( preplatok cca 366 mil. Sk) ministerstvo financií očakáva nižšie čerpanie platby štátu o cca 0,8 mld. Sk. v dôsledku nadhodnotenia počtu poistencov štátu. Poznamenávame, že vyššie uvedená dávka sa poskytuje preddavkovo vo výške 1/12  z  rozpočtovanej sumy, t.j. podlieha ročnému zúčtovaniu. Po odsúhlasení definitívnych počtov poistencov štátu z registra Sociálnej poisťovne bude preplatok vrátený do štátneho rozpočtu v roku 2008. 

V rámci kapitoly sa realizujú dva projekty Svetovej banky. Prvý projekt Technická podpora rozvoja ľudského kapitálu je plne financovaný  z úverových zdrojov ( bez spolufinancovania zo ŠR). Napriek nízkemu čerpaniu k 30.6. 2007 očakávame  na základe zazmluvnených  a plánovaných aktivít čerpanie cca do výšky schváleného rozpočtu. Druhý projekt Reforma správy sociálnych dávok, ktorý je spolufinancovaný aj zo štátneho rozpočtu, obdobne ako v roku 2006  sa čerpá minimálne. V súčasnosti prebiehajú  rokovania s predstaviteľmi Svetovej banky o realizácii nákupu softverového a hardwarového vybavenia, ktorých realizácia sa uskutoční po úspešnom výberovom konaní až v roku 2008. Uvedeným vzniká potenciálny rozpočtový presun kapitálových výdavkov  v sume 158,5 mil. Sk.  

V nadväznosti na vyššie uvedené skutočnosti v rámci rozpočtových prostriedkov kapitoly (národné zdroje)  ministerstvo financií neočakáva úsporu, t j. predpokladá  čerpanie do výšky upraveného rozpočtu. 

18.	Ministerstvo kultúry SR

Príjmy

Plnenie príjmov je za obdobie január až jún roku 2007 je vo výške 14,7 %, čo je mierne nižšie plnenie ako v porovnateľnom období roku 2006. Na rok 2007 je obdobne ako v roku 2006 plánovaný odpredaj prebytočného majetku štátu v kapitole výške 200 040 tis. Sk. Výška plánovaného odpredaja Divadla DPOH v Bratislave bola zmenená na 59 854 tis. Sk (čo je cca zníženie o ½ oproti pôvodnej cene 119 882 tis. Sk). Túto zmenu však MK SR plánuje vykryť z odredaja budovy TASR, ktorej odhadovaná cena je 200 000 tis. Sk. Do konca júna 2007 bol uskutočnený odpredaj prebytočného nehnuteľného majetku vo výške 25 380 tis. Sk. Ak by sa kapitole podaril odpredaj budovy TASR do konca roka, potom vidíme priaznivý vývoj v plnení príjmov a predpokladáme, že príjmy sa naplnia minimálne do výšky schváleného rozpočtu.  

Výdavky

Skutočné čerpanie výdavkov k 30. 6. 2007 je vo výške 1 701 mil. Sk, čo predstavuje 41,1 % k upravenému rozpočtu. V roku 2007 sa predpokladá čerpanie výdavkov do výšky upraveného limitu výdavkov kapitoly.

Presunuté kapitálové výdavky z roku 2005 v objeme 1 400 tis. Sk budú kapitolou vyčerpané v plnej výške. Presunuté kapitálové výdavky z roku 2006 v objeme  5 300 tis. Sk sú už čerpané v sume 600 tis. Sk. Do konca roku 2007 sa očakáva plné vyčerpanie prostriedkov z predchádzajúcich období presunutých do roku 2007. 

19.	Ministerstvo hospodárstva SR

Príjmy

Kapitola plní k 30.6.2007 príjmy na 39,8% a ku koncu roka sa predpokladá prekročenie príjmov o 46 mil. Sk z dôvodu predpokladaného vyššieho odvodu dividend a.s. JAVYS o 29 mil. Sk a vyššieho plnenia iných nedaňových príjmov o 16 mil. Sk. 

Výdavky

Celkové výdavky kapitoly MH SR boli za 6 mesiacov roka 2007 čerpané vo výške 3 564,5 mil. Sk, čo v porovnaní s upraveným  rozpočtom 10 207 mil. Sk predstavuje čerpanie na 34,9 %.

V roku 2007 sa zvýšili výdavky kapitoly o presunuté prostriedky z predchádzajúcich období do roku 2007 v sume 2 871 mil. Sk,  z toho kapitálové výdavky predstavujú 2 028 mil. Sk a finančné prostriedky EÚ vrátane spolufinancovania predstavujú 843 mil. Sk. Z týchto prostriedkov minulých období sa k 30.6.2007 čerpalo spolu 843 mil. Sk, čo predstavuje 29,4 %., pričom kapitálové výdavky sa čerpali v sume 367 mil.Sk, prostriedky EÚ sa čerpali vo výške 452 mil. Sk a prostriedky na spolufinancovanie vo výške 24 mil. Sk. 

Do konca roka 2007 sa predpokladá nedočerpanie kapitálových výdavkov v sume 827 mil. Sk, presunutých z roku 2006 do roku 2007 na výkup pozemkov v súvislosti s realizáciou investície KIA + Hyundai v nadväznosti na uznesenie vlády č. 564/2007, ktorým sa predĺžila splatnosť NFV do 30.6.2008. Tieto prostriedky budú presunuté do roku 2008 a budú využité na rovnaký účel. 

Čerpanie všetkých ostatných prostriedkov sa očakáva na úrovni upraveného rozpočtu vrátane prostriedkov EÚ a spolufinancovania.

20.	Ministerstvo pôdohospodárstva SR

Príjmy
									
Kapitola plní celkové príjmy na 60,57 %. Nedaňové príjmy kapitoly sa plnia štandardne v súlade s časovým plnením rozpočtu. Potenciálnym rizikom plnenia príjmov sú najmä splátky úrokov z poskytnutých úverov (plnenie na 31,6%), ktoré sa aj v roku 2006 plnili iba na 40 % schváleného rozpočtu. Ich neplnenie by však malo byť kompenzované vyšším plnením iných nedaňových príjmov. Je predpoklad, že kapitola príjmy naplní. 
 
Výdavky

Kapitola čerpá celkové výdavky na 24,1 %. Dôvodom nízkeho čerpania výdavkov v kapitole je špecifická situácia vyplácania priamych platieb, ktorých čerpanie nastáva v decembri, a ktoré sa na schválenom rozpočte kapitoly podieľajú cca 60%. Predpokladáme, že v priebehu roka budú vyčerpané všetky prostriedky.

Celkové výdavky presunuté z minulých rokov sú v sume 4 862,9 mil. Sk, z toho 4 807,0 mil. Sk na programy finacované z rozpočtu EÚ vrátane príslušného spolufinancovania zo štátneho rozpočtu. Tieto prostriedky sú priebežne čerpané na 44,1 % a ku koncu roka sa predpokladá ich plné vyčerpanie.

21.	Ministerstvo výstavby a regionálneho rozvoja SR

Príjmy

K 30.6.2007 boli plnené celkové príjmy kapitoly na 27,7%, z toho nedaňové príjmy na 80,4 %, čo bolo ovplyvnené najmä úhradou udelených pokút za porušenie stavebného zákona Slovenskou stavebnou inšpekciou a príjmy z EÚ na 27,6%. Do konca roka sa predpokladá naplnenie všetkých rozpočtovaných príjmov. 

Výdavky

MF SR predpokladá plné čerpanie výdavkov kapitoly k 31.12.2007. K 30.6.2007 boli čerpané výdavky na 50,4 %, z toho bežné výdavky na 65,9 %, čo je spôsobené poskytnutím 3. časti  bežného transferu pre ŠFRB v sume 376,6 mil. Sk. Prostriedky presunuté z minulých rokov do roku 2007 v celkovej sume 3 039 451 tis. Sk sú priebežne čerpané vo výške 1 620 514 tis. Sk, t.j na 53,3 %.

22.	Ministerstvo dopravy, pôšt a telekomunikácií SR

Príjmy

K 30.6.2007 kapitola plnení celkové príjmy na 21,4 %, z toho nedaňové príjmy na 40,9 %. MF SR predpokladá riziko v plnení príjmov z dividend od spoločnosti Slovak Telekom, a.s., ktorá do júna 2007 odviedla z celkovej rozpočtovanej sumy 2,0 mld. Sk  len cca. 700 mil. Sk. U príjmov z EÚ rozpočtovaných v sume 12,3 mld. Sk (vrátane prostriedkov presunutých z predchádzajúcich období do roka 2007 v sume 7,6 mld. Sk) sa predpokladá v nadväznosti na predpokladané nečerpanie výdavkov zo zdrojov EÚ v sume 3,1 mld. Sk neplnenie príjmov v rovnakej sume.

Výdavky

K 30.6.2007 boli v rámci kapitoly čerpané výdavky na 27,9 % k upravenému rozpočtu. Nižšie čerpanie výdavkov je spôsobené nižším čerpaním kapitálových výdavkov, ktoré sú čerpané na 17,7 % hlavne vzhľadom na nečerpanie prostriedkov z EÚ a príslušného spolufinancovania. Výdavky presunuté z minulých rokov do roku 2007 v celkovej sume 10,3 mld. Sk sú priebežne čerpané vo výške 3,1 mld. Sk, t.j na 29,8 %.

V rámci koncoročného čerpania výdavkov sa predpokladá nedočerpanie výdavkov presunutých z minulých rokov do roku 2007 celkovo v sume 4,3 mld. Sk, v tom  prostriedky EÚ presunuté z minulých rokov v sume 3,1 mld. Sk a presunuté zdroje spolufinancovania v sume 1,2 mld. Sk. Tieto prostriedky sú určené na stavby D1 Svinia – Prešov, R1 Rudno nad Hronom-Žarnovica, R2 Ožďany preložka, R4 Svidnik preložka cesty a predpokladá sa ich presun do budúceho roka. Zostávajúce výdavky kapitoly by mali byť čerpané približne na úrovni rozpočtovaného objemu prostriedkov.

23.	Úrad geodézie, kartografie a katastra SR

Príjmy
									
Kapitola plní celkové príjmy 296,93%. Na vyššom plnení nedaňových príjmov sa podieľali poplatky za katastrálny portál, ktoré neboli rozpočtované, keďže sa predpokladal bezplatný prístup do internetového portálu katastra, a v rámci transferov príjmy zo Slovenského pozemkového fondu na zabezpečenie ROEPov. Je predpoklad, že kapitola naplní príjmy na cca. 91,7 mil. Sk, čo predstavuje prekročenie rozpočtovaných príjmov o 76 mil. Sk. 
 
Výdavky

Kapitola priebežne čerpá celkové  výdavky v sume 479,2 mil. Sk t.j. na 41,2 %. Výdavky kapitoly sa čerpajú štandardne v súlade s časovým plnením rozpočtu. Badateľné je nižšie čerpanie kapitálových výdavkov, z dôvodu prebiehajúcich verejných súťaží. Predpokladáme, že kapitola v priebehu roka vyčerpá všetky prostriedky.

Celkové výdavky presunuté z minulých rokov sú v sume 24,3 mil. Sk. Tieto prostriedky zatiaľ nie sú čerpané z dôvodu prebiehajúcej verejnej súťaže na obstarávanie výpočtovej techniky. Je predpoklad, že budú vyčerpané v plnej výške.

24.	Štatistický úrad SR

Príjmy

Záväzný ukazovateľ príjmov na rok 2007 vzhľadom na skutočnosť dosiahnutú k 30.6.2007 predpokladáme, že kapitola zabezpečí. V rámci dosiahnutých príjmov celkom k 30.06.2007 v sume 25 671 tis. Sk sú zahraničné granty v sume 21 988 tis. Sk. Plnenie príjmov bez zahraničných grantov predstavuje 3 673 tis. Sk a 54,4 % zo záväzného ukazovateľa príjmov. Kapitola dosahuje príjmy predovšetkým z predaja štatistických informácií, z prenájmu, z dobropisov a vratiek. 

Výdavky

MF SR predpokladá čerpanie výdavkov do výšky upraveného rozpočtu. K 30.6.2007 kapitola čerpala výdavky na 44,8 % upraveného rozpočtu. Nižšie čerpanie sa dosahuje v oblasti kapitálových výdavkov (10,3 %) čo súvisí s priebehom verejného obstarávania.

25.	Úrad pre verejné obstarávanie

Príjmy

Predpokladáme, že úrad dosiahne plnenie príjmov v sume 8,0 mil. Sk, čo znamená prekročenie rozpočtovaných príjmov o 3,0 mil. Sk.  K 30.6.2007 úrad naplnil záväzný ukazovateľ príjmov na 159,5 %.  Príjmy kapitoly plynú z pokút za porušenie zákona o verejnom obstarávaní.

Výdavky

Predpokladá sa čerpanie výdavkov do výšky upraveného rozpočtu. K 30.6.2007 kapitola čerpala výdavky na 40,3%. Čerpanie bežných výdavkov je úmerné hodnotenému obdobiu. Nižšie čerpanie sa dosahuje v oblasti kapitálových výdavkov (7,1 %), čo súvisí s priebehom verejného obstarávania.

26.	Úrad jadrového dozoru SR

Príjmy

Kapitola nemá rozpočtované príjmy. V rámci skutočnosti k 30.6.2007 vykazuje príjmy v sume 945 tis. Sk, z toho iné nedaňové príjmy v sume 144 tis. Sk (vratky a refundácie, poistné plnenie) a zahraničné granty v sume 801 tis. Sk. Ku koncu roka 2007 sa očakáva plnenie príjmov na úrovni približne 1,0 mil. Sk.

Výdavky

Čerpanie celkových výdavkov ku koncu mája dosiahlo 33,7 mil. Sk, čo oproti upravenému rozpočtu 82,8 mil. Sk predstavuje 40,7 %. 

V roku 2007 sa zvýšili kapitálové výdavky o prostriedky presunuté z roku 2006 o 0,5 mil. Sk, ktoré už boli vyčerpané v plnej výške. MF SR predpokladá ku koncu roka vyčerpanie všetkých výdavkov kapitoly ÚJD SR.

27.	Úrad priemyselného vlastníctva SR

Príjmy

ÚPV SR plní celkové príjmy na 94,0%, pričom výšku plnenia príjmov ovplyvnil jednorazových príjem v sume 15 mil. Sk z Európskaho patentového úradu. Predpokladané plnenie príjmov do konca roka v sume 42,0 mil. Sk bude teda v druhom polroku ovplyvnené už iba plnením príjmov za činnosti, ktoré sú spojené s ochranou záujmov európskeho spoločenstva.

Výdavky

MF SR predpokladá výšku koncoročného čerpania výdavkov kapitoly ÚPV SR vo výške rozpočtovaných výdavkov. V súčasnosti kapitola čerpá výdavky na 38,7%. Nízke čerpanie je badateľné pri kapitálových výdavkoch (25,3%) a je spôsobené realizáciou verejných obstarávaní a hlavne v oblasti bežných transferov, kde čerpanie dosahuje iba 0,7%, keďže ide o poplatky medznárodným organizáciám, ktoré sa budú jednorazovo čerpať v druhom polroku 2007. Kapitola nemá presunuté prostriedky z minulých rokov.

28.	Úrad pre normalizáciu, metrológiu a skúšobníctvo SR

Príjmy

Rozpočtovaná úroveň príjmov na rok 2007 v sume 3,5 mil. Sk je priebežne plnená na úrovni 4,9 mil. Sk t.j. na 139,83%. V súčasnosti sa do konca roka očakáva plnenie príjmov na úrovni približne 7,2 mil. Sk.

Výdavky

ÚNMS SR vyčerpal ku koncu júna 2007 výdavky v sume 150,2 mil. Sk , čo v porovnaní s upraveným rozpočtom  predstavuje plnenie na 20,6 %. Nízke čerpanie je výrazne ovplyvnené prostriedkami z predchádzajúcich rokov.

Kapitálové výdavky kapitoly na rok 2007 boli výrazne zvýšené presunom prostriedkov z predchádzajúcich rokov do roka 2007 v sume 521,6 mil. Sk určených na financovanie Cyklotrónového centra SR. Čerpanie presunutých prostriedkov predstavuje za prvý polrok 2007 sumu  61 008 tis. Sk, t.j. 11,70 %. Nižšie čerpanie výdavkov ovplyvňuje najmä postup prác na realizácii Cyklotrónového centra SR.

MF SR SR predpokladá ku koncu roka plné čerpanie výdavkov bežného roka. V prípade už presúvaných výdavkov sa predpokladá nedočerpanie kapitálových výdavkov z predchádzajúcich rokov vo výške 63,4 mil. Sk, určených na realizáciu Cyklotrónového centra SR, pričom s ich použitím sa počíta v r. 2008.

29.	Protimonopolný úrad SR

Príjmy

Kapitola nemá rozpočtované príjmy. V skutočnosti dosahuje k 30.6. príjmy v sume 4 473 tis. Sk. V tomto rpípade ide o náhodné príjmy z pokút, ktoré nie je možné vopred predikovať a preto sa odhad koncoročného plnenia príjmov neuvádza.

Výdavky

MF SR predpokladá výšku čerpania výdavkov kapitoly PMÚ SR vo výške schváleného limitu výdavkov. K 30.6. čerpá výdavky na 45,29%. Ide o štandardné čerpanie výdavkov. Kapitola výdavky presunuté z minulých rokov vyčerpala.

30.	Národný bezpečnostný úrad 

Príjmy

Schválený (upravený) rozpočet príjmov kapitoly predstavuje výšku 1,2 mil. Sk. Za prvých 6 mesiacov sa príjmy plnia na úrovni časového plnenia 49,8 % (588 tis. Sk). Predpokladané plnenie k 31.12.2007 sa očakáva na úrovni upraveného rozpočtu.

Výdavky

Upravený rozpočet výdavkov kapitoly vo výške 259,7 mil. Sk sa čerpá na 32,1%. Čerpanie výdavkov mierne zaostáva za časovým plnením rozpočtu, čo je spôsobené hlavne posunom vo vyplácaní miezd v nasledujúcom mesiaci, ako aj nižším čerpaním kapitálových výdavkov na úrovni 25,7% súvisiacim s problémami vo verejnom obstarávaní.

Kapitálové výdavky kapitoly sa zvýšili v priebehu roka 2007 o prostriedky z predchádzajúcich období v sume 7,8 mil. Sk. K 30.6.2007 nedošlo k žiadnemu čerpaniu presunutých kapitálových výdavkov z minulých rokov. MF SR predpokladá ich čerpanie k 31.12.2007 v plnej výške. Finančné prostriedky na investičné akcie by mali byť čerpané v súlade s uzatváranými zmluvami. Čerpanie celkových výdavkov sa predpokladá na úrovni upraveného rozpočtu.

31.	Správa štátnych hmotných rezerv SR

Príjmy

Za obdobie I .polroka  2007 boli plnené príjmy na 60,9 %, pričom podstatná časť plnenia súvisí s prenájmom hnuteľného a nehnuteľného majetku. Napriek tomu, že vyššie plnenie súvisí aj s ostatnými príjmami (dobropisy a vratky z minulého roka) je predpoklad, že stanovené príjmy na rok 2007 v sume 30 000 tis. Sk budú mierne prekročené (cca o 1 918 tis. Sk).

 Výdavky

Upravený rozpočet v celkovej sume 641 419 tis. Sk bol za I. polrok 2007 čerpaný na  29,9 %, z toho bežné výdavky na 40,1% a kapitálové výdavky na 0,3%. Nízke  čerpanie  kapitálových výdavkov v celkovej sume 175 088 tis. Sk,  súvisí prípravou a priebehom verejného obstarávania, pričom neboli čerpané ani prostriedky v sume 13 995 tis. Sk, ktoré boli presunuté z roka 2006. Je však predpoklad, že tieto prostriedky do konca roka 2007 budú v plnom rozsahu vyčerpané. 

32.	Slovenská akadémia vied

Príjmy

Plnenie príjmov v porovnaní s rovnakým obdobím v roku 2006 (plnenie bolo 69 %) prevyšuje rozpočtovanú úroveň, pretože plnenie je 107,9 mil. Sk t.j. 143,9 % . Vysoké plnenie je spôsobené mimorozpočtovými prostriedkami, kde granty a transfery dosahujú v tomto období 78,9 mil. Sk a nedaňové mimorozpočtové príjmy 3,5 mil. Sk. Do konca roka je možné predpokladať plnenie príjmov vo výške približne 156,2 mil. Sk, čo bude predstavovať prekročenie rozpočtovanej úrovne o 81,2 mil. Sk.

Výdavky

Čerpanie výdavkov v kapitole SAV predstavuje ku 30.6.2007 sumu 745 mil. Sk t.j. 44,4 % k upravenému rozpočtu. Podľa sledovania čerpania výdavkov predchádzajúcich rokov môžeme k 31.12.2007 predpokladať čerpanie do výšky upraveného rozpočtu.

Presunom prostriedkov z minulých rokov do roku 2007 sa zvýšili výdavky z rozpočtu EÚ a spolufinancovania  ŠR v sume 4 345 tis. Sk. Presunuté kapitálové výdavky z min. rokov  zvýšili výdavky kapitoly o 5 186 tis. Sk. Podľa čerpania k 30.6.2007, ktoré predstavovalo 8 543 tis. Sk, je zrejmé, že prostriedky budú vyčerpané,nakoľko zostáva vyčerpať iba 668 tis. Sk z presunutých kapitálových výdavkov a 326 tis. Sk z výdavkov EÚ a spolufinancovania.

33.	Všeobecná pokladničná správa

Príjmy
	I. Daňové príjmy
Na rok 2007 sú daňové príjmy rozpočtované vo výške 248 007 mil. Sk. Aktuálny odhad predpokladá, že daňové príjmy štátneho rozpočtu na hotovostnej báze dosiahnu výšku 250 488 mil. Sk, čo je oproti schválenému rozpočtu viac o 2 481 mil. Sk. (101,0%). V porovnaní s rokom 2006 daňové príjmy vzrastú o 14,2 mld. Sk (6,0%). Nasledujúca tabuľka prezentuje daňové príjmy na hotovostnej báze.
 
 	(v mil. Sk)	2006	2007	2007	% plnenia	rozdiel oproti	
 		Skutočnosť	Rozpočet	Odhad	rozpočtu	rozpočtu   (mil. Sk)	
		1	2	3	4 = 3 / 2 *100	5 = 3 – 2	
A.	Daňové príjmy	236 291	248 007	250 488	101,0	2 481	
A.1	Dane z príjmov, ziskov a kapitálového majetku	54 720	56 580	59 077	104,4	2 497	
 	Daň z príjmov fyzických osôb	2 590	2 828	2 788	98,6	-40	
 	Daň z príjmov právnických osôb	47 271	49 538	51 064	103,1	1 526	
 	Daň z príjmov vyberaná zrážkou	4 859	4 214	5 225	124,0	1 011	
A.2	Domáce dane na tovary a služby	180 609	190 704	190 603	99,9	-101	
 	Daň z pridanej hodnoty 	128 463	135 654	133 759	98,6	-1 895	
 	Spotrebné dane 	52 144	55 048	56 842	103,3	1 794	
 	Daň z úhrad za dobývací priestor	2	2	2	100,0	0	
A.3	Ostatné dane	962	723	808	111,8	85	
 	Dane z majetku	327	0	31	-	31	
 	Podiel na vybratých finančných prostriedkoch	665	723	769	106,4	46	
 	Iné dane	-30	0	8	- 	8	

Pod priaznivé hotovostné plnenie v roku 2007 sa podpisuje vývoj dane z príjmov právnických osôb, dane z príjmov vyberané zrážkou a výnos spotrebných daní. Naopak mierne horší vývoj sa očakáva v prípade dane z pridanej hodnoty. Pokračujúce priaznivé hotovostné plnenie u DPPO je dôsledkom nárastu daňovej povinnosti daňových subjektov v roku 2006, ktorá sa automaticky premietla do vyššej platby preddavkov na daň. Z uvedeného dôvodu sa u DPPO očakáva prekročenie rozpočtovanej hodnoty na úrovni 1,5 mld. Sk. Daň z príjmov vyberaná zrážkou profituje z realizovaných platieb za poskytnuté licenčné práva, ktoré sú dôsledkom príchodu nových zahraničných investícií v posledných rokoch. Rozpočet spotrebných daní sa s najväčšou pravdepodobnosťou bude plniť na 103% (prekročenie o 1,8 mld. Sk) a to najmä vďaka lepšiemu makroekonomickému vývoju, ktorý  pozitívne vplýva na spotrebu všetkých tovarov zdaňovaných spotrebnými daňami, najmä však na minerálne oleje a cigarety. Naopak výpadok DPH na úrovni 1,9 mld. Sk je spôsobený slabším plnením tejto dane v roku 2007.

II. Nedaňové príjmy
Predpoklad plnenia nedaňových príjmov na rok 2007 v kapitole VPS je vo výške 12 267,2 mil. Sk, čo je o 119,5  mil. Sk menej ako je rozpočet týchto príjmov. Skutočnosť príjmov je napr. ovplyvnená vyšším výberom pokút Rady pre vysielanie a retransmisiu, príjmami z lotérií a tiež z úrokov z prostriedkov Európskej únie v rámci predvstupového fondu PHARE a Prechodného fondu. Zároveň sa nepredpokladá naplnenie príjmov z dividend z TRANSPETROL - u a. s. vzhľadom na „Predbežné opatrenie NS SR, ktorým sa pozastavila výplata dividend akcionárom“. 

Predpokladané neplnenie grantov a transferov vo výške 6 432 340 tis. Sk je ovplyvnené možnosťou čerpať prostriedky Európskej komisie až po definitívnom odsúhlasení operačných programov Európskou komisiou, čo z časového hľadiska je obdobie 3. a 4. kvartálu 2007.

Výdavky

Čerpanie výdavkov v kapitole Všeobecná pokladničná správa k 30.6.2007 je vo výške 34 409,2 mil. Sk, t.j. 52,3 % k upravenému rozpočtu. Výdavky kapitoly sa čerpajú priebežne v súlade s časovým plnením rozpočtu. 

V rámci výdavkov rozpočtovných na štátny dlh sa k  31.12. 2007  predpokladá úspora vo výške 2, 1 mld. Sk. Na úspore výdavkov súvisiacich s obsluhou štátneho dlhu sa pozitívne prejavuje relatívne výrazná apreciácia slovenskej koruny voči zahraničným menám v priebehu roka a tiež  novela § 2c zákona č. 291/2002 o Štátnej pokladnici. Novelou sa umožnilo vydávať písomný súhlas Ministerstva financií SR, na základe ktorého sa peňažné prostriedky ŠFA využívajú bezúročne v rámci uplatňovaného refinančného systému medzi Štátnou pokladnicou a ARDALom. 

Výdavky na nové programové obdobie 2007-2013 sa predpokladajú čerpať až po definitívnom odsúhlasení operačných programov  Európskou komisiou, t.j. v priebehu 3. a  4. kvartálu 2007. Nevyčerpané prostriedky vo výške 7 412,5 mil. SK (z toho zdroje EÚ 6 432,3 mil Sk a  spolufinancovanie 980,2 mil Sk)  sa  „prenesú“ v zmysle § 8 zákona č. 523/2004 Z. z. o rozpočtových pravidlách verejnej správy v znení neskorších predpisov do roku 2008. Celkový predpokladaný prenos prostriedkov za kapitolu je vo výške cca 9,7 mld. Sk.